Projek baharu PPR dijenamakan semula sebagai Rumah Malaysia
Oleh KHAIRUL MOHD. ALI

19 Februari 2021, 2:03 pm
JOHOR BAHRU – Kerajaan bakal menambah baik pelaksanaan Program Perumahan Rakyat (PPR) dengan menjenamakan semula inisiatif berkenaan sebagai Rumah Malaysia bagi projek baharu yang dibangunkan tahun ini.
Menteri Perumahan dan Kerajaan Tempatan, Datuk Zuraida Kamaruddin berkata, polisi itu akan menyaksikan beberapa aspek ditambah baik bagi meningkatkan taraf hidup penghuninya yang terdiri daripada golongan B40.
Menurutnya, dalam tahun ini, sebanyak 11 program Rumah Malaysia akan dibangunkan di seluruh negara membabitkan 4,120 unit kediaman, tiga daripada projek berkenaan terletak di Johor.
“Antara penambahbaikan itu adalah keluasan lantai Rumah Malaysia tidak boleh kurang daripada 900 kaki persegi, perlu dilengkapi fasiliti yang lengkap serta kadar sewa yang diselaras.
“Langkah ini dibuat kerana kita faham sudah tiba masanya rakyat Malaysia dapat rumah lebih besar bagi meningkatkan keselesaan dan mutu hidup mereka.
“Peningkatan mutu hidup ini sekaligus akan dapat melahirkan rakyat yang berkualiti tinggi,” katanya semasa hadir menyempurnakan Majlis Penyerahan Kunci Rumah Taman Seri Molek Perdana Fasa 1 dan PPR Taman Perling, di Hotel DoubleTree by Hilton, di sini hari ini.

Yang turut hadir, Pengerusi Jawatankuasa Perumahan dan Kerajaan Tempatan negeri, Ayub Jamil dan Timbalan Menteri Perumahan dan Kerajaan Tempatan, Datuk Dr. Ismail Abd. Mutalib.
Tambah Zuraida, projek Rumah Malaysia juga perlu dilengkapkan dengan pelbagai fasiliti seperti rumah ibadat, taman awam, dewan orang ramai dan lain-lain bagi mewujudkan persekitaran yang sihat dan kondusif selain turut memastikan kewujudan jawatankuasa penduduk yang bertanggungjawab terhadap penyelenggaraan.
“Bagi mengelakkan rumah ini tidak berpenghuni, KPKT menetapkan syarat ia perlu didiami dalam tempoh tiga bulan oleh pemohon yang layak.
“Sementara itu, mereka diberikan tempoh sewa selama dua tahun untuk menguruskan pinjaman bank dan sebagainya bagi membeli kediaman berkenaan,” ujarnya.
Zuraida turut memberitahu, jika dalam tempoh itu mereka masih gagal mendapatkan pinjaman bank, kerajaan negeri harus mengambil keputusan sama ada memberi tempoh lanjutan sewaan atau mencari pemohon baharu.
Sementara itu, majlis tersebut turut menyaksikan penyerahan kunci sebanyak 160 unit rumah dan lapan unit kedai di Taman Seri Molek Perdana serta 525 unit PPR Taman Perling kepada penerima yang layak. -K! ONLINE


Isu murtad: Kes dalam perhatian dan tindakan polis – Jakim
Oleh MOHD. HUSNI MOHD. NOOR

20 Februari 2021, 10:26 pm
PUTRAJAYA – Jabatan Kemajuan Islam Malaysia (Jakim) mengesahkan isu seorang lelaki India memurtadkan seorang wanita Islam seperti tular di media sosial ketika ini sudah diambil tindakan oleh Polis Diraja Malaysia (PDRM).
Ketua Pengarahnya, Datuk Abdul Aziz Jusoh berkata, pihaknya difahamkan bahawa isu itu dalam perhatian dan tindakan pihak PDRM setelah menerima aduan daripada pelbagai pihak.
Beliau berkata, pihaknya juga menyeru kepada orang ramai untuk menyerahkan isu ini kepada pihak berkuasa untuk tindakan sewajarnya.
“Tindakan undang-undang juga boleh diambil di bawah Enakmen Kawalan dan Sekatan Pengembangan Agama Bukan Islam yang sedang berkuat kuasa di beberapa buah negeri.
“Tindakan itu boleh diambil terhadap mana-mana orang, termasuk orang bukan Islam, yang menghasut, memujuk, mempengaruhi atau memaksa orang Islam supaya meninggalkan agama Islam atau tidak suka kepada agama Islam,” katanya dalam kenyataan akhbar hari ini.
Katanya, mana-mana orang Islam yang cuba untuk keluar daripada agama Islam juga boleh diambil tindakan undang-undang di bawah Enakmen Kesalahan Jenayah Syariah yang sedang berkuat kuasa di beberapa buah negeri.

Abdul Aziz berkata, Jakim menyeru seluruh umat Islam agar dapat mempertingkatkan kefahaman dan penghayatan Islam secara menyeluruh melalui pegangan akidah, syariah dan akhlak seperti yang dibawa oleh Nabi Muhammad SAW.
Menurutnya, semua pihak diingatkan agar tidak saling menyalahi antara satu sama lain dalam isu melibatkan umat Islam. – K! ONLINE


Himpit kereta, buli pelajar sekolah memandu
Oleh DIYANATUL ATIQAH ZAKARYA

20 Februari 2021, 10:01 pm
MELAKA – Pengguna jalan raya diingatkan supaya tidak berlagak handal dan membuli pelajar sekolah memandu.
Ketua Jabatan Siasatan dan Penguatkuasaan Trafik negeri, Superintendan Hasan Basri Yahya berkata, pemandu yang mempunyai lesen memandu penuh seharusnya menunjukkan contoh baik dan memberi laluan kepada kenderaan pelekat L.
Beliau berkata demikian video tular berdurasi 22 saat memaparkan sebuah kereta jenis Proton Saga cuba memotong kenderaan sekolah memandu sehingga berlaku pelanggaran di Lebuh Ayer Keroh berhampiran Majlis Bandaraya Melaka Bersejarah di sini.
Beliau berkata, menerusi klip video itu, pemandu Proton Saga tidak memperlahankan kenderaan ketika keluar simpang.
“Pemandu Proton Saga memotong kenderaan pelajar lesen L sebelum keluar simpang secara melulu.
“Sepatutnya kereta itu berhenti atau memperlahankan kenderaannya untuk memastikan laluan selamat bukannya berlagak sombong dengan memandu secara melulu di hadapan pelajar sekolah memandu,” katanya ketika dihubungi di sini hari ini.

Polis akan menyiasat kenderaan yang terlibat dan tindakan boleh diambil mengikut Peraturan 6(2) Kaedah-Kaedah Lalulintas 166/59 kerana mengubah haluan secara tiba tiba dan menyebabkan kemalangan. – K! ONLINE


Vaksin Pfizer-BioNTech tiba 10 pagi esok
Oleh NOR IDAYU BOSRO

20 Februari 2021, 7:26 pm
PUTRAJAYA – Sebanyak 312,390 dos vaksin Pfizer-BioNTech akan tiba esok di Lapangan Terbang Kuala Lumpur (KLIA), Sepang melalui penerbangan MH604 yang dikendalikan oleh MABkargo Sdn. Bhd. (MASKargo).
Menurut Jawatankuasa Khas Jaminan Akses Bekalan Vaksin Covid-19 (JKJAV), vaksin itu dijangka tiba kira-kira pukul 10 pagi dengan penerbangan Passenger-to-Cargo (P2C) menggunakan pesawat Airbus 330-300.
Katanya, perjalanan vaksin itu adalah dari kilang Pfizer di Belgium dan telah diuruskan oleh Pfizer serta DHL melalui perjanjian di peringkat global.
“Vaksin ini berlepas dari Puurs, Belgium dan transit di Lapangan Terbang Leipzig Halle sebelum meneruskan perjalanan ke Singapura untuk pengedaran ke negara-negara Asia Pasifik lain termasuk Malaysia,” katanya dalam satu kenyataan di sini hari ini.
JKJAV berkata, setibanya di Malaysia, pengedaran vaksin dikendalikan oleh DHL Express yang juga merupakan ejen yang telah dilantik untuk pengedaran vaksin Pfizer BioNTech di peringkat global.
Ketibaannya akan disambut oleh Menteri Kesihatan, Datuk Seri Dr. Adham Baba; Menteri Sains, Teknologi dan Inovasi, Khairy Jamaluddin Abu Bakar; Menteri Pengangkutan, Datuk Seri Wee Ka Siong dan Ketua Pengarah Kesihatan, Tan Sri Dr. Noor Hisham Abdullah.

JKJAV berkata, vaksin Pfizer-BioNTech adalah vaksin pertama yang memperoleh kelulusan bersyarat daripada Pihak Berkuasa Kawalan Dadah (PBKD) dan Bahagian Regulatori Farmasi Negara (NPRA) pada 8 Januari lalu.
Setakat ini, Malaysia telah mendapat akses bekalan vaksin Covid-19 sebanyak 66.7 juta dos melalui Fasiliti COVAX dan pembelian awal daripada lima pengeluar vaksin Covid-19.
Kementerian Kesihatan mewakili kerajaan telah memeterai perjanjian dengan Pfizer (Malaysia) Sdn. Bhd. pada 11 Januari lalu untuk pembelian vaksin tersebut setelah memulakan perbincangan pada penghujung tahun lalu.
Ketibaan bekalan vaksin itu boleh ditonton secara langsung menerusi Facebook Live Kementerian Kesihatan dan saluran Radio Televisyen Malaysia sebagai media rasmi. – K! ONLINE


Manfaat teknologi sedia ada untuk eratkan silaturrahim
Oleh MOHD. HUSNI MOHD. NOOR

20 Februari 2021, 10:04 pm
PUTRAJAYA – Tan Sri Muhyiddin Yassin berharap masyarakat Cina di Malaysia dapat meraikan Tahun Baharu Cina tahun ini bersama keluarga tersayang walaupun pertemuan secara fizikal terhad buat masa ini.
Perdana Menteri berkata, teknologi yang ada pada hari ini harus dimanfaatkan untuk mengeratkan hubungan silaturrahim antara satu sama lain.
Menurutnya, sambutan perayaan melalui program Majlis Rumah Terbuka anjuran Kementerian Pelancongan, Seni dan Budaya (MOTAC) yang diadakan pada setiap tahun sememangnya menjadi antara wadah perpaduan masyarakat majmuk Malaysia.
“Ia bukan saja menghangatkan kemeriahan sambutan perayaan berbilang bangsa malah turut dapat menzahirkan rasa saling menghormati dan menghargai perbezaan kaum dan budaya di kalangan masyarakat,” katanya dalam perutusan Sambutan Rumah Terbuka (SRTM) Tahun Baharu Cina Norma Baharu 2021 secara maya di Facebook MOTAC hari ini.
Muhyiddin berkata, sambutan Tahun Baharu Cina tidak lengkap tanpa tradisi pemberian angpau untuk anak-anak kecil serta saudara mara yang belum berkahwin.
“Memandangkan risiko jangkitan Covid-19 masih wujud dalam komuniti kita, maka saya fikir wajar untuk kita menyesuaikan amalan dan tradisi sambutan perayaan dalam bentuk yang lebih inovatif iaitu menerusi teknologi digital seperti aplikasi e-Angpau,” katanya.

Sementara itu, Muhyiddin berkata, masyarakat Cina di Malaysia telah banyak menyumbang kepada pembangunan ekonomi negara yang membentuk rantaian ekonomi merangkumi industri pelancongan, seni dan budaya negara sekali gus menjadikan Malaysia sebagai destinasi pelancongan menarik di kalangan pelancong asing.
“Marilah kita terus memelihara dan memulihara kekayaan warisan seni dan budaya pelbagai kaum yang menjadi aset kebanggaan kita bersama,” katanya.
Dalam pada itu, Muhyiddin berkata, kerajaan akan terus menggiatkan usaha untuk mengimbangi antara aspek kelangsungan hidup dan ekonomi negara.
Katanya pada masa sama, rakyat tidak boleh berputus asa ibarat seekor lembu yang sentiasa bertenaga dan bersedia untuk membajak dan berbakti kepada tanah. – K! ONLINE


Calon SPM 2020 diingatkan rujuk jadual waktu peperiksaan
Oleh NOR IDAYU BOSRO

20 Februari 2021, 8:14 pm
PUTRAJAYA – Lembaga Peperiksaan mengingatkan semua calon agar merujuk  jadual waktu peperiksaan untuk mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi semasa  peperiksaan berlangsung.
Lembaga Peperiksaan berkata, calon juga diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan.
“Calon hendaklah mematuhi Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah Dalam Norma Baharu 2.0 dan prosedur operasi standard (SOP) yang ditetapkan.
“Ini bagi memastikan kelancaran pengurusan peperiksaan serta mencegah penularan wabak Covid-19,” katanya dalam satu kenyataan hari ini.
Jadual waktu peperiksaan boleh dimuat turun dari portal rasmi Lembaga Peperiksaan di http://lp.moe.gov.my.
Sementara itu, Lembaga Peperiksaan berkata, seramai 401,105 calon bendaftar akan menduduki peperiksaan Sijil Pelajaran Malaysia (SPM) tahun 2020 yang dilaksanakan pada 22 Februari hingga 25 Mac depan.

Katanya, peperiksaan itu berlangsung di 3,310 pusat peperiksaan di seluruh negara.
“Seramai 48,014 petugas peperiksaan telah dilantik bagi memastikan kelancaran pengurusan dan pengendalian peperiksaan SPM 2020,” katanya. – K! ONLINE


RM15 juta atasi masalah banjir di Pengerang
Oleh MASTURAH SURADI

20 Februari 2021, 8:46 pm
KOTA TINGGI – Sebanyak RM15 juta peruntukan khas disalurkan Kementerian Alam Sekitar dan Air (KASA) bagi mengatasi masalah banjir yang berlaku di Pengerang di sini.
Timbalan Menteri Alam Sekitar dan Air, Datuk Dr. Ahmad Masrizal Mohamad berkata, usaha itu sebagai langkah jangka panjang yang diambil melalui penyediaan sistem pam air di kawasan terlibat.
“Satu jawatankuasa bersama diwujudkan diketuai pegawai daerah agar masalah ini dapat dilihat secara bersama dan penyelesaiannya lebih tuntas.
“KASA juga akan pastikan kawasan Kampung Sungai Kapal dan kawasan berhampiran akan disediakan peruntukan khas agar kawasan ini disediakan pam-pam supaya air bertakung yang menjadi punca banjir ini dapat dialirkan ke laut dan sebagainya.
“Selain itu bagi kawasan-kawasan sekitar ini, bukan sahaja dalam kawasan projek Kompleks Petroleum Bersepadu Pengerang (PIPC) kita akan sediakan pam portable (mudah alih) apabila berlaku hujan lebat luar biasa kita akan hantar pam-pam ini,” katanya.
Beliau berkata demikian pada sidang akhbar selepas mengadakan lawatan kerja ke Kampung Sungai Kapal Lama, Pengerang dan Taman Bayu Damai berhubung isu banjir akibat bencana monsun timur laut di sini hari ini.

Turut hadir, Ahli Parlimen Pengerang, Datuk Seri Azalina Othman Said, Adun Tanjung Surat dan Datuk Ir. Syed Sis A.Rahman.
Dalam pada itu, Azalina mencadangkan agar kerajaan mengkaji sama ada boleh mewujudkan pembiayaan bersama syarikat-syarikat yang melakukan pembangunan di kawasan tersebut.
“Isu ganti rugi mangsa banjir ini kalau hendak suruh kerajaan sahaja tidak adil kerana isu alam sekitar. Air bertakung tidak boleh keluar berlaku sejak projek berbilion ini ada.
“Sepatutnya dengan adanya projek ini kesan alam sekitar menjadi lebih lancar. Ini sesuatu yang perlu kerjsama antara syarikat antarabangsa ini dan kerajaan.
“Saya agak ‘question mark’ projek Rapid dan projek Dialog ada pelabur antarabangsa yang fokus alam sekitar tetapi di Malaysia tidak boleh fokus alam sekitar. Sepatutnya isu ini tidak boleh berlaku kepada Adun, Ahli Parlimen dan kerajaan dari segi undang-undang kena kaji bersama,” katanya.
Tambahnya, beliau juga menyifatkan banjir yang berlaku tahun ini adalah paling teruk dengan melibatkan lebih 500 mangsa di pusat pemindahan sementara (PPS) dengan paras air banjir sehingga mencecah bumbung rumah penduduk. – K! ONLINE


Lebih 200 juta suntikan vaksin Covid-19 di seluruh dunia
Oleh KOSMO!

20 Februari 2021, 7:52 pm
PARIS – Lebih 200 juta suntikan vaksin koronavirus diberikan di sekurang-kurangnya 107 negara dan wilayah, demikian menurut perangkaan agensi berita AFP berdasarkan sumber-sumber rasmi hari ini.
Sekitar 45 peratus suntikan itu diberikan di negara-negara kaya Kumpulan Tujuh (G7). Negara-negara anggota G7 kelmarin berjanji akan berkongsi dos vaksin Covid-19 secara lebih adil dengan negara-negara yang teruk terjejas akibat pandemik.
Negara anggota G7 hanya merangkumi 10 peratus daripada populasi global. – AFP


Rumah keluarga lelaki dakwa murtadkan wanita Islam diperiksa
Oleh MOHD SHARKAWI LONDING

20 Februari 2021, 9:59 pm
JOHOR BAHRU – Polis Johor mengesahkan melakukan pemeriksaan ke atas kediaman keluarga seorang lelaki berbangsa India yang didakwa memurtadkan wanita Islam menerusi satu video tular sejak semalam.
Ketua Polis Johor, Datuk Ayob Khan Mydin Pitchay berkata, dalam kejadian pada pukul 9.30 malam itu bagaimanapun tiada tangkapan dilakukan berikutan lelaki terbabit tiada di premis di Perjiranan Dato’ Onn di sini.
“Hasil maklumat daripada orang awam, polis berjaya mengawal keadaan di perjiranan terbabit selepas sekumpulan orang awam berkumpul untuk menyerbu premis terbabit.
“Suspek yang berusia 29 tahun yang sudah dikenal pasti dan tiada di premis berkenaan, rumah itu hanya didiami ayah serta kakaknya,”katanya dalam satu kenyataan di sini hari ini.
Ayob Khan berkata, kes video tular itu disiasat Unit Jenayah Terkelas (USJT), Bukit Aman.
Jelasnya, kes disiasat mengikut Seksyen 4(1) Akta Hasutan 1948, Seksyen 298 serta Seksyen 505(C) Kanun Keseksaan.

Terdahulu, tular satu video berdurasi tiga minit 26 saat memaparkan seorang lelaki berbangsa India yang mengaku telah memurtadkan wanita Islam menggunakan laman sosial facebook. – K! ONLINE


Ebit Lew beri mesin basuh, peti ais kepada mangsa kebakaran
Oleh ZULKIFLI MANZOR

20 Februari 2021, 9:56 pm
PETALING JAYA – Pendakwah terkenal, Ustaz Ebit Lew memberi bantuan wang tunai dan barangan berupa peti ais dan mesin basuh kepada sembilan keluarga yang terjejas dalam insiden rumah terbakar di Kampung Pegawai Alor Setar, Kedah baru-baru ini.
Menurutnya, beliau sedih mendapat tahu sebanyak sembilan buah rumah musnah dalam kejadian tersebut menyebabkan kesemua penghuninya tinggal sehelai sepinggang.
“Tiada tinggal apa-apa. Baju pun habis. Orang susah-susah juga kawasan ini. Berat ujian mereka. Saya beri setiap keluarga sumbangan wang tunai.
“Saya terus belikan sembilan peti ais dan sembilan mesin basuh untuk setiap keluarga. Hadiah buat mereka,” katanya dalam satu hantaran di Facebook hari ini.
Ebit Lew berkata, beliau dimaklumkan sudah 30 tahun kesemua penghuni terbabit menetap di situ walaupun rumah mereka kecil dan hanya memiliki dua bilik tidur serta satu bilik air.
Bagaimanapun, kata beliau, kesemua mereka mengadu berdepan isu berhubung status rumah mereka disebabkan tanah rezab.

“Sekarang mereka menumpang di rumah saudara dan ada rumah kawan-kawan.
“Harap masalah mereka dapat diselesaikan. Saya cuma ziarah dan beri sedikit sumbangan,” katanya. – K! ONLINE


Lot kedai jadi pusat aktiviti pemindahan gas LPG bersubsidi digempur
Oleh NUR SHARIEZA ISMAIL

20 Februari 2021, 10:17 pm
SEPANG – Sebuah lot kedai di kawasan perindustrian Sepang di sini digempur Kementerian Perdagangan Dalam Negeri dan Hal Ehwal Pengguna (KPDNHEP) dalam Ops Gasak kerana disyaki melakukan aktiviti pemindahan gas petroleum cecair bersubsidi ke silinder LPG industri.
Dalam serbuan kira-kira pukul 10.30 malam semalam itu, tiga warga asing tanpa pengenalan diri terdiri dua warga Myanmar dan seorang warga Bangladesh ditahan ketika sedang leka mengalihkan silinder LPG untuk proses pemindahan.
Pengarah Pejabat KPDNHEP Negeri Selangor, Muhamad Zikril Azan Abdullah berkata, ketiga-tiga suspek berkenaan memaklumkan hanya pekerja di premis haram berkenaan yang beroperasi sejak dua bulan lalu.
“Berdasarkan siasatan ke atas suspek, gas petroleum cecair bersubsidi yang telah disalin kulitnya dipasarkan ke sekitar Lembah Klang iaitu ke kilang-kilang dan juga restoren makanan dan minuman dengan keuntungan berlipat ganda.
“Stor haram berkenaan dikatakan menerima anggaran sejumlah 900 silinder gas petroleum bersubsidi setiap bulan bagi tujuan pemindahan ke silinder industri,” katanya menerusi kenyataan akhbar di sini hari ini.
Beliau berkata, pemeriksaan menemukan sejumlah 39 silinder gas petroleum cecair bersubsidi 14 kilogram (kg) yang berisi dan 95 silinder gas petroleum cecair bersubsidi 14kg yang tidak berisi selain 30 silinder gas petroleum cecair 50kg berisi serta 80 silinder gas petroleum cecair 50kg tidak berisi.

“Sebuah lori jenama Daihatsu yang digunakan untuk mengangkut gas petroleum cecair bersubsidi berkenaan turut disita.
“Selain itu, turut dirampas ialah peralatan pemindahan gas petroleum cecair seperti sambungan paip, penimbang digital dan ketulan-ketulan ais dengan nilai rampasan bagi kesemua barangan mencecah RM40,000,” katanya.
Menurutnya, dokumen kebenaran bagi merentas negeri bagi tujuan penghantaran LPG itu turut ditemui di lokasi kejadian
“Kita mengesyaki gas petroleum cecair bersubsidi ini dibekalkan oleh pembekal yang berpangkalan di Negeri Sembilan berdasarkan dokumen terbabit,” katanya.
Katanya, ketiga-tiga suspek berkenaan direman dan kes disiasat di bawah Seksyen 21 Akta Kawalan Bekalan 1961. – K! ONLINE


Rentas negeri, daerah tanpa kebenaran paling ramai ditahan -Ismail Sabri
Oleh AHMAD SHAHERMAN SHAMSURI

20 Februari 2021, 6:22 pm
PETALING JAYA – Rentas negeri dan daerah tanpa kebenaran adalah kesalahan ingkar prosedur operasi standard (SOP) yang paling tinggi dikesan semalam.
Menteri Kanan Keselamatan, Datuk Seri Ismail Sabri berkata, kesalahan itu mencatatkan 135 kes diikuti gagal mematuhi arahan penjarakan fizikal (128) dan gagal menyediakan peralatan merekod butiran pelanggan (72).
Katanya, tiga lagi kesalahan yang dikesan semalam adalah tidak memakai pelitup muka 67 kes, premis beroperasi lebih masa/tanpa kebenaran (17) dan lain-lain (42).
“Secara keseluruhan, seramai 461 individu ditahan atas kesalahan ingkar SOP semalam dan daripada jumlah itu 430 orang telah dikenakan kompaun manakala 31 individu direman.
“Task Force Operasi Pematuhan yang diketuai Polis Diraja Malaysia (PDRM) juga telah membuat 70,682 pemeriksaan semalam bagi memantau dan menguatkuasa pematuhan SOP Perintah Kawalan Pergerakan (PKP),”katanya dalam satu kenyataan di sini hari ini.
Pada masa sama, Ismail Sabri berkata, dalam Ops Benteng semalam, seramai 11 orang pendatang asing tanpa izin (PATI) dan tiga orang tekong ditahan serta merampas lapan buah kenderaan darat.

“Dalam operasi itu, pihak berkuasa turut mengesan 119 buah bot dan kapal di perairan negara melalui empat aktiviti penglihatan,”ujarnya. – K! ONLINE


15 PATI baru mendarat kena cekup Tentera Darat
Oleh MASTURAH SURADI

20 Februari 2021, 6:46 pm
KOTA TINGGI – Cubaan 15 pendatang asing tanpa izin (PATI) warga Indonesia memasuki negara ini secara haram gagal selepas ditahan anggota Tentera Darat Malaysia (TDM) dalam Op Benteng di sekitar kawasan Sungai Buntu, Pengerang di sini, Khamis lalu.
Markas Divisyen Ketiga Infantri Malaysia (3 Div) dalam satu kenyataan berkata, dalam operasi bermula pada pukul 10 pagi itu, PATI yang diberkas terdiri daripada 11 lelaki dan empat wanita berusia antara 17 hingga 55 tahun.
Menurut kenyataan itu, tangkapan dilakukan menerusi dua siri tangkapan berasing adalah hasil maklumat daripada anggota petugas Pos Pemerhati yang mengesan kelibat orang awam dipercayai PATI sedang berlari ke arah hutan.
“Pasukan kemudian telah mengatur gerak Tim Quick Reaction Force (QRF) bersama Tim Dron Bahagian Staf Perisikan Pertahanan (BSPP) ke lokasi untuk membuat penjejakan serta pengepungan di sekitar kawasan Kampung Nelayan hingga ke belukar tepi pantai Sungai Buntu.
“Hasil serbuan pertama pada pukul 10 pagi 12 PATI ditahan sebelum tiga lagi yang sedang bersembunyi di kawasan berhampiran berjaya ditangkap,” katanya.
Markas 3 Div berkata, kesemua PATI itu baru tiba dipercayai menaiki bot pancung sebelum mendarat di kawasan berkenaan secara haram.

Jelasnya, pasukan operasi turut berjaya merampas mata wang berjumlah RM21,568.96 terdiri daripada Ringgit Malaysia dan Rupiah selain telefon bimbit serta barang kemas.
“PATI telah dibawa ke Markas Taktikal Tanjung Sepang untuk menjalani pemeriksaan dan saringan Covid-19 sebelum diserahkan kepada pihak Jabatan Imigresen Malaysia (JIM) untuk tindakan lanjut.
“Manakala, laporan polis telah dibuat di Balai Polis Bayu Damai, Kota Tinggi,”katanya.
Menurut Markas 3 Div, pihaknya telah mengatur gerak Tim QRF untuk meneruskan penjejakan bagi mencari saki-baki PATI di kawasan tersebut.-K! ONLINE


Tergamak bunuh, potong kucing bunting
Oleh MUHD AFIQ AL-HAFIZ MAT YUSOF

20 Februari 2021, 6:08 pm
PETALING JAYA – Bangkai seekor kucing betina bunting ditemui dalam keadaan menyayat hati selepas keempat-empat kakinya dipercayai dipotong dalam satu kejadian di Taman Harmonis, Gombak dekat sini semalam.
Pemilik kucing berkenaan, Mur Salina Junaidi, 20, ketika dihubungi Kosmo! berkata, kejadian tersebut diketahui selepas dimaklumkan oleh ahli keluarganya.
“Saya bela dia sejak dua tahun lalu dan diberi nama cantik. Saya tidak sangka ada orang tergamak melakukan perkara kejam seumpama ini.
“Saya juga telah membuat satu laporan polis berhubung kes ini di Balai Polis Gombak semalam bagi memastikan individu bertanggungjawab dibawa ke muka pengadilan,” jelas setiausaha di sebuah syarikat swasta berkenaan.
Terdahulu, tular gambar dan video berdurasi 6 saat yang memaparkan bangkai seekor kucing betina tanpa kaki yang dipercayai telah dipatahkan.
Haiwan peliharaan tersebut ditemui mat di dalam kotak yang ditutup dengan kertas surat khabar.

Sementara itu, Ketua Polis Daerah Gombak, Asisten Komisioner Arifai Tarawe berkata, pihaknya mengesahkan telah menerima laporan polis berhubung kejadian tersebut pada Jumaat lalu.
“Kita telah menerima laporan polis yang dibuat oleh pemilik kucing berkenaan pada Jumaat lalu.
“Kes ini akan dirujuk ke Jabatan Perkhidmatan Veterinar (JPV) Shah Alam dan semua kes melibatkan penganiayaan terhadap haiwan disiasat oleh jabatan tersebut,” ujarnya. – K! ONLINE


Lelaki maut motosikal terbabas sendiri
Oleh ASLIZA MUSA

20 Februari 2021, 7:20 pm
IPOH – Seorang lelaki maut setelah motosikal ditunggangnya terbabas sebelum dia tercampak masuk ke dalam longkang di Jalan Lee Ming Hing dekat Menglembu di sini hari ini.
Dalam kejadian pukul 9.30 pagi itu, Foong Kok Peng, 57, yang menunggang motosikal jenis Honda C100 disahkan maut di tempat kejadian.
Ketua Polis Daerah Ipoh, Asisten Komisioner A. Asmadi Abdul Aziz berkata, siasatan di tempat kejadian mendapati motosikal ditunggang lelaki itu terbabas sendiri dan dia terjatuh ke dalam longkang di tepi jalan.
Katanya, anggota bomba membawa mangsa naik ke tepi jalan namun dia disahkan meninggal dunia di tempat kejadian.
“Siasatan di lokasi kejadian tidak menjumpai apa-apa kesan perlanggaran mahupun brek di jalan lurus yang mempunyai dua lorong dan dua hala itu.
“Kemalangan itu mengakibatkan motosikal mangsa mengalami kerosakkan termasuk lampu besar depan pecah dan tercabut manakala cermin sisi kanan patah,” katanya.

Katanya, mayat mangsa dihantar ke Hospital Raja Permaisuri Bainun (HRPB) untuk bedah siasat.
“Kenderaan berkenaan telah dihantar ke Puspakom untuk pemeriksaan lanjut dan siasatan diteruskan mengikut Seksyen 41(1) Akta Pengangkutan Jalan 1987,” katanya. – K! ONLINE


4,782 kes sembuh, 2,461 kes baharu
Oleh SITI A'ISYAH SUKAIMI

20 Februari 2021, 6:17 pm
PUTRAJAYA – Kes sembuh masih mengatasi kes baharu dengan 4,782 kes dilaporkan menjadikan sebanyak 244,753 kes pulih sepenuhnya daripada Covid-19 di Malaysia.
Ketua Pengarah Kesihatan, Tan Sri Dr. Noor Hisham Abdullah berkata, kes baharu pula mencatatkan sebanyak 2,461 kes kesemuanya penularan tempatan dengan jumlah kumulatif kes positif Covid-19 sebanyak 280,272 kes.
“Kes aktif dengan kebolehjangkitan Covid-19 pula merekodkan sebanyak 34,468 kes.
“Sebanyak lapan kes kematian turut dilaporkan dan jumlah kes kematian Covid-19 di Malaysia mencatatkan 1,051 kes,” katanya dalam satu kenyataan akhbar di sini hari ini.
Ujarnya, terdapat 207 kes positif sedang dirawat di Unit Rawatan Rapi dengan 91 kes memerlukan bantuan pernafasan. -K! ONLINE


KPKT lancar kempen 1RAPI Mac ini
Oleh KOSMO!

20 Februari 2021, 6:30 pm
Oleh NIK SUKRY RAMLI
KUANTAN – Setiap kediaman di negara ini perlu memiliki sekurang-kurangnya satu unit pemadam api sebagai persediaan awal jika berlakunya kejadian kebakaran.
Menteri Perumahan dan Kerajaan Tempatan, Datuk Zuraida Kamaruddin berkata, kebanyakan pemilik kediaman masih tidak menyedari kepentingan menyimpan alat pemadam api di kediaman masing-masing.
“Bagi tujuan ini, kami di Kementerian Perumahan dan Kerajaan Tempatan (KPKT) dengan kerjasama Jabatan Bomba dan Penyelamat Malaysia (JBPM) akan melancarkan kempen 1 Rumah 1 Pemadam Api (1RAPI) bulan depan.
“Objektif utama (kempen) ialah untuk meningkatkan kesedaran dalam kalangan masyarakat mengenai keperluan dan kepentingan memiliki alat pemadam api di rumah mereka sebagai langkah awal jika berlaku kebakaran,” katanya.
Beliau berkata demikian selepas Majlis Penyerahan Alat Pemadam Api di Taman Perumahan Rakyat Makmur, Gambang Jaya 2, di sini, hari ini.

Projek itu adalah yang pertama di negara ini yang mana syarikat pemaju menyediakan alat pemadam api di 161 unit rumah yang mereka bina.
“Kita sasarkan dalam tahun ini, pihak pemaju semua projek perumahan baharu perlu menyediakan alat pemadam api bagi unit kediaman mereka bina,” katanya.
Sementara itu, mengulas mengenai projek Rumah Malaysia di Pahang, Zuraida berkata, pihak KPKT sudah mengenalpasti lokasi di Lanchang, dekat Temerloh yang sesuai untuk dilaksanakan pembinaan projek berkenaan.
Katanya, perkara itu perlu diperhalusi terlebih dahulu dan perbincangan lanjut bersama Menteri Besar, Datuk Seri Wan Rosdy Wan Ismail akan dilakukan dalam masa terdekat. – K! ONLINE


Setahun melacur guna Wechat, empat wanita ditahan
Oleh DIYANATUL ATIQAH ZAKARYA

20 Februari 2021, 6:33 pm
MELAKA – Selepas setahun menjalankan kegiatan khidmat seks melalui aplikasi Wechat, empat wanita warga asing akhirnya dicekup penguat kuasa dalam serbuan di sebuah hotel bajet di bandaraya Melaka, di sini semalam.
Dalam serbuan Op Gegar kira-kira dua jam bermula pukul 7.30 malam itu, kesemua yang dicekup berusia 28 hingga 38 tahun terdiri daripada warga Kyrgyzstan, Indonesia dan Vietnam.
Timbalan Pengarah Jabatan Imigresen Melaka (JIM), K. Vishnutharan, berkata, tangkapan itu merupakan hasil risikan selepas mengesan kegiatan tidak bermoral itu yang mengambil tempahan seawal 12 tengah hari sehingga 12 tengah malam.
Katanya, wanita-wanita tersebut menawarkan khidmat seks pada kadar RM200 sehingga RM350 bagi tempoh 45 minit setiap pelanggan.
“Difahamkan aktiviti tidak bermoral ini menerima antara satu hingga lima tempahan setiap hari bagi setiap wanita warga asing itu yang mana kebanyakan pelanggannya terdiri daripada lelaki tempatan.
“Bayaran khidmat seks itu akan dibuat secara tunai kepada wanita terbabit sebelum dikutip oleh penjaga setelah selesai tempahan. Hasil kegiatan itu kemudian akan diagihkan iaitu RM100 kepada pelayan, manakala baki kepada penjaga,”katanya.

Ujarnya, turut dirampas dalam serbuan itu adalah beberapa pek kondom, botol gel pelincir, dua naskah pasport, resit tempahan bilik dan wang tunai berjumlah RM2,000 dipercayai hasil daripada aktiviti tidak bermoral tersebut.
Mengulas lanjut, beliau berkata, hasil soal siasat, kesemua yang dicekup mengakui telah melakukan kegiatan itu sejak tahun lalu, namun terpaksa bertukar-tukar lokasi hotel sepanjang pelaksanaan Perintah Kawalan Pergerakan (PKP).
Tambahnya, dalam serbuan itu pihaknya telah mengeluarkan sebanyak dua saman kepada saksi (Borang 29) kepada seorang lelaki warga tempatan dan pekerja hotel bagi membantu siasatan.
“Kesemua wanita warga asing tersebut ditahan kerana disyaki melakukan kesalahan di bawah Seksyen 15(1)(c) Akta Imigresen 1959/63 (Pindaan 2002) iaitu tinggal lebih masa dan Seksyen 6(1)(c) Akta Imigresen 1959/63 (Pindaan 2002) kerana tiada dokumen pengenalan diri.
“Mereka akan dibawa untuk membuat ujian saringan Covid-19 di Pusat Kesihatan berhampiran terlebih dahulu sebelum dihantar ke Depot Tahanan Imigresen,” katanya. – K! ONLINE


Perayaan Chap Goh Mei perlu ikut SOP RIBI
Oleh NUR SHARIEZA ISMAIL

20 Februari 2021, 6:13 pm
PUTRAJAYA – Kementerian Perpaduan Negara (KPN) memaklumkan upacara keagamaan di Rumah Ibadat Bukan Islam (RIBI) bagi Perayaan Chap Goh Mei pada 26 Februari ini perlu tertakluk kepada prosedur operasi standard (SOP) pembukaan rumah ibadat yang telah diluluskan.
KPN berkata, bagi kawasan di bawah Perintah Kawalan Pergerakan (PKP), bilangan kehadiran penganut tidak melebihi 30 orang pada satu-satu masa selain waktu sembahyang di RIBI terdiri daripada dua sesi iaitu 6 pagi hingga 2 petang dan 4 petang hingga 10 malam.
Katanya, bagi kawasan di bawah Perintah Kawalan Pergerakan Bersyarat (PKPB) aktiviti keagamaan dan sembahyang di RIBI dibenarkan dengan kehadiran bilangan penganut tidak melebihi 50 peratus daripada saiz ruang rumah ibadat.
“Ia juga tertakluk kepada ketetapan Majlis Keselamatan Negara (MKN) serta pertimbangan Kerajaan Negeri dan Kementerian Wilayah Persekutuan bagi rumah ibadat di Wilayah Persekutuan.
“Bagi tempoh waktu sembahyang di RIBI adalah tertakluk kepada pengurusan RIBI masing-masing,” katanya.
Jelas KPN, bagi kawasan di bawah Perintah Kawalan Pergerakan Pemulihan (PKPP) pula aktiviti keagamaan dan sembahyang di RIBI dibenarkan dengan kehadiran bilangan penganut mengikut saiz ruang rumah ibadat dengan penjarakkan fizikal.

“Sementara itu, bagi tempoh waktu sembahyang di RIBI adalah tertakluk kepada pengurusan RIBI masing-masing.
“Aktiviti sembahyang pada 26 Februari di bawah kawasan PKP, PKPB dan PKPP dibenarkan di halaman
rumah masing-masing tetapi tidak boleh melepasi kawasan halaman rumah,” katanya.
KPN berkata, pihaknya menasihati semua penganut yang melakukan aktiviti keagamaan dan sembahyang di rumah ibadat di seluruh negara agar mematuhi SOP di atas bagi memastikan tiada penularan wabak di kalangan penganut dan bersama-sama membudayakan norma baharu untuk memutuskan rantaian Covid-19 ini.
Terdahulu, Mesyuarat Jawatankuasa Teknikal yang dipengerusikan Menteri Kanan (Keselamatan), Datuk Seri Ismail Sabri Yaakob bersetuju supaya RIBI dibenarkan beroperasi semasa tempoh PKP, PKPB dan PKPP mulai 19 Februari hingga 4 Mac depan.
Kerajaan bersetuju pembukaan RIBI semasa tempoh PKP, PKPB dan PKPP adalah tertakluk kepada SOP Pembukaan Rumah Ibadat yang telah diluluskan dengan syarat-syarat nyata dalam SOP. – K! ONLINE


196 kes positif Covid-19 di Kelantan dari kluster dua penjara
Oleh MUHAMMAD AYMAN GHAFFA

20 Februari 2021, 6:42 pm
KOTA BHARU – Jumlah kes positif Covid-19 di Kelantan meningkat secara mendadak hari ini iaitu 257 kes dengan 196 daripadanya dari Kluster Tembok Bukit Besi dan Kluster Tembok Pengkalan Chepa.
Pengarah Kesihatan Negeri Kelantan, Datuk Dr. Zaini Hussin berkata, daripada dua kluster itu, 146 kes dikesan melibatkan banduan dari Kluster Tembok Bukit Besi, Dungun yang dipindahkan ke Penjara Pengkalan Chepa.
Katanya, Kluster Tembok Pengkalan Chepa di penjara itu pula mencatatkan sebanyak 50 kes hari ini.
“Daripada jumlah keseluruhan di negeri ini, 58 kes dikesan daripada kes kontak rapat.
“Selain itu, tiga kes dikesan dengan masing-masing daripada ujian saringan di Klinik Kesihatan Pengkalan Chepa, kes yang disyaki positif dan datang dari Zon Merah, Selangor,” katanya ketika dihubungi Kosmo! sebentar tadi.
Terdahulu, kes positif Covid-19 di Kelantan menunjukkan peningkatan yang mendadak hari ini iaitu 257 kes dilaporkan jika dibandingkan dengan semalam dengan 38 kes dan 43 kes kelmarin.

Sementara itu, Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin dalam satu kenyataan berkata, Kluster Tembok Bukit Besi merupakan kluster yang dilaporkan di Terengganu sebelum ini.
Katanya, jumlah keseluruhan kes positif Covid-19 di Kelantan mencatatkan angka 4,457 kes dan berharap agar seluruh rakyat agar jangan leka kerana wabak itu ada dalam komuniti. – K! ONLINE


PKPD Bandar Raub Perdana ditamatkan hari ini
Oleh AHMAD SHAHERMAN SHAMSURI

20 Februari 2021, 6:20 pm
PETALING JAYA – Perintah Kawalan Pergerakan Diperketatkan (PKPD) di sekitar Bandar Raub Perdana, Raub, Pahang ditamatkan lebih awal daripada tarikh yang dijadualkan sebelum ini.
Menteri Kanan Keselamatan, Datuk Seri Ismail Sabri Yaakob berkata, PKPD di kawasan berkenaan ditamatkan bermula hari ini iaitu kira-kira lima hari lebih awal dari tarikh yang dijadualkan pada 25 Mac depan.
Beliau berkata, sehingga kini, Kementerian Kesihatan (KKM) telah melaksanakan 87 ujian saringan dan daripada jumlah itu, secara kumulatif sebanyak tiga kes positif telah direkodkan.
“KKM mengesahkan situasi penularan jangkitan di lokaliti ini terkawal dan kesemua kontak rapat, kumpulan sasaran dalam kalangan penduduk telah dikenalpasti, disampel serta diasingkan.
“Setelah membuat penilaian risiko bersama pelbagai agensi dalam Jawatankuasa Teknikal PKP, Kerajaan bersetuju untuk menamatkan PKPD di Bandar Raub Perdana, Raub, Pahang pada hari ini iaitu lebih awal daripada tarikh asal yang dijadualkan,”katanya dalam satu kenyataan di sini hari ini. – K! ONLINE


Pakai gelang emas sambil berTikTok, MK undang kecaman netizen
Oleh SAIRUL ZAMRI MISRANI

20 Februari 2021, 3:57 pm
PETALING JAYA – Rapper kumpulan K-Clique, MK menjadi perhatian dan bualan hangat netizen selepas dilihat memakai seutas gelang emas dalam satu video TikTok yang dimuat naiknya.
Menerusi video berdurasi 17 saat itu, MK yang segak dan lengkap berpakaian baju Melayu rona hijau berserta songkok dilihat sedang ‘miming’ sebuah lagu ala-ala memikat gadis.
Seperti selalunya, ramai gadis akan terpesona melihat senyuman manis dan gaya MK, namun kali ini, rata-rata pengikut dilihat memberi kritikan dan kecaman kerana gelang emas yang dipakainya itu.
“Haram tetap haram orang kampungku. Mahu beli emas untuk simpanan dibolehkan, tetapi kalau pakai memang haram untuk lelaki Islam.
“Nampak gelang emas terus jadi turn off (terbantut). Sorry (maaf) MK, cuma nak ingatkan lelaki haram pakai emas,” tulis netizen pada ruangan komen.
Pada masa sama, ramai peminat dan pengikutnya yang cuba untuk menasihati penyanyi kelahiran Sabah itu dengan cara yang baik dan lembut menerusi komen yang ditinggalkan.

Tidak kurang juga, ada segelintir wanita yang tampil back up (menyokong) tindakan yang dilakukan MK dengan mengatakan itu hak dan urusan penyanyi tersebut.
Terdahulu, MK atau nama sebenarnya Muhammad Hairi Amin Hamdan, 29, turut pernah menjadi kontroversi dan bualan dalam kalangan netizen apabila dilihat kerap mengenakan rantai emas pada lehernya. – K! ONLINE


HPU main peranan penting tangani Covid-19
Oleh MOHD. HUSNI MOHD. NOOR

20 Februari 2021, 5:11 pm
PUTRAJAYA – Kerajaan telah meluluskan peruntukan sebanyak RM40 juta khusus bagi memastikan Hospital Pengajar Universiti (HPU) di seluruh negara supaya dapat melaksanakan peranan masing-masing dengan berkesan dalam menangani kes Covid-19.
Menteri Pengajian Tinggi, Datuk Seri Dr. Noraini Ahmad berkata, peruntukan tersebut khusus bagi HPU untuk menguruskan pembelian peralatan, bekalan ujian makmal atau barang pakai habis dan bekalan ubat-ubatan yang diguna pakai untuk mengendalikan Covid-19.
Beliau berkata, kementerian menerusi HPU telah memainkan peranan yang aktif dalam usaha menangani pandemik Covid-19 di negara ini.
“Sejak negara kita dilanda pandemik Covid-19 awal tahun 2020, HPU telah memberi sokongan sepenuhnya dengan membantu pihak Kementerian Kesihatan (KKM) melalui rawatan kepada pesakit Covid-19 dan melaksanakan ujian saringan.
“Dua HPU iaitu Pusat Perubatan Universiti Malaya (PPUM) dan Hospital Canselor Tuanku Muhriz (HTCM), Universiti Kebangsaan Malaysia (UKM) telah terbabit secara langsung dalam memberikan rawatan kepada pesakit positif Covid-19 dan melaksanakan ujian saringan.
“Kedua-dua HPU ini berstatus hospital hibrid Covid-19 yang mana pesakit-pesakit bukan Covid-19 masih terus mendapatkan perkhidmatan rawatan dan perubatan di sini,” katanya menerusi hantaran di Facebook hari ini.

Katanya, lima HPU lain iaitu Hospital Universiti Sains Malaysia (HUSM), Pusat Perubatan Sultan Ahmad Shah (SASMEC) @IIUM, Hospital Pengajar Universiti Putra Malaysia (HPUPM), Hospital UiTM Sungai Buloh dan Hospital Universiti Malaysia Sabah (HUMS) turut membantu dalam melaksanakan ujian saringan Covid-19 sahaja berdasarkan kapasiti makmal masing-masing.
Bagaimanapun, katanya, HUSM dan SASMEC @IIUM telah juga berstatus hospital hibrid Covid-19 berikutan peningkatan kes pada awal tahun ini. – K! ONLINE


Boleh jumpa saya – KPD Shah Alam
Oleh MOHAMAD NAUFAL MOHAMAD IDRIS

20 Februari 2021, 3:51 pm
SHAH ALAM – Individu yang dikenakan kompaun kerana kekeliruan merentasi daerah sehingga menularkannya di laman sosial Facebook diajak bertemu Ketua Polis Daerah Shah Alam, Asisten Komisioner Baharudin Mat Taib.
Menurut Baharudin, langkah itu bagi merungkai kekeliruan susulan ketidakpuasan hati apabila anak perempuan kepada individu itu dikompaun polis.
Katanya, ini ekoran tidak jelas dengan isu merentas daerah yang dibenarkan semasa pelaksanaan Perintah Kawalan Pergerakan ( PKP ) sama ada mengikut persempadanan daerah oleh polis atau Daerah Petaling.
“Saya cakna dengan masalah dihadapi oleh individu yang viralkan Adoi Malaysia Land of The Confused Civil Servant And Politicians.
“Justeru, saya mengalu-alukan kehadiran individu tersebut untuk berjumpa di Ibu Pejabat Polis Daerah (IPD) Shah Alam bagi merungkai kekeliruan ini,” katanya dalam kenyataan di sini hari ini.
Terdahulu, tular di laman sosial Facebook berhubung seorang individu mempersoalkan sama ada kompaun merentasi daerah dalam PKP bermaksud mengikuti daerah sesebuah IPD.

Berdasarkan penyataan ditularkan individu itu menegaskan anak perempuannya dikompaun merentasi daerah selepas pulang ke Bukit Jelotong dari Subang Jaya susulan berlainan IPD.

TANGKAP layar yang tular berhubung kekeliruan kompaun merentasi daerah berikutan berlainan IPD.

Ini berikutan berdasarkan pengetahuannya terdapat sembilan daerah dan Subang Jaya dan Shah Alam adalah di bawah daerah Petaling.
“Telefon IPD Shah Alam untuk pengesahan dan dimaklumkan kena saman disebabkan berbeza bidang kuasa IPD.
“Hubungi Majlis Keselamatan Negara (MKN ) berkaitan prosedur operasi standard ( SOP ) berkaitan daerah, pegawai itu gagal menjawabnya namun menegaskan Subanh Jaya dan Shah Alam adalah satu daerah,” ujarnya.
Tambahnya, kedua-dua pihak iaitu polis dan MKN turut keliru berhubungnya.
Jelas individu, kekeliruan terus berulang apabila tidak perlu mendapatkan permit bagi pembayaran kompaun yang dikeluarkan bagi Pejabat Kesihatan bawah Akta Kesihatan di Kelana Jaya.
“Kemudian, soalan sama turut diutarakan kepada pejabat kesihatan namun mereka juga keliru mengapa dikenakan saman susulan sama daerah.
“Akhirnya, kena buat surat rayuan pembatalan kompaun dan membuang masa menghubungi bagi mendapatkan definisi daerah kerana semua keliru,” katanya. -K! ONLINE


PKP, Eina teruja buat sendiri kek hari jadi anak
Oleh FARHANA AB RAHMAN

20 Februari 2021, 3:39 pm
PETALING JAYA – Mengikut kelaziman, sambutan ulang tahun cahaya mata kembar pelakon, Datin Eina Azman disambut penuh meriah, namun situasinya berbeza pada waktu penularan wabak Covid-19 kini.
Eina atau pemilik nama penuh Ainur Syakina Azman, 26, berkata, sejajar Perintah Kawalan Pergerakan (PKP) dia dan suami, Datuk Paduka Kaiser Gurmeet Abdullah memilih untuk menyambut majlis hari jadi pasangan kembar, Arianna Aubrey dan Karl Kareef dalam skala kecil.
“Saya bangun seawal pukul 8 pagi bagi menyediakan juadah sempena ulang tahun kelahiran Aubrey Karl. Saya juga membuat kek dan merakam video sendiri. Teruja rasanya, kerana Aubrey Karl sudah besar dan petah bercakap.
“Terasa seperti baru semalam bersalin, masa berlalu begitu cepat terutama apabila ada anak-anak kecil seperti mereka. Memandangkan keadaan tidak mengizinkan, tahun ini saya dan suami memilih untuk mengadakan parti hari jadi Aubrey Karl secara ringkas.
“Bukan apa, sekurang-kurangnya ada kenangan yang boleh diabadikan bersama. Majlis pun hanya dihadiri keluarga dan rakan terdekat untuk makan serta meluangkan masa bersama-sama,” katanya kepada Kosmo Online!
Eina dan Kaiser berkahwin pada 31 Ogos 2014. Mereka dikurniakan sepasang kembar Karl Kareef dan Arianna Aubrey kini berusia lima tahun.

Mengulas mengenai perancangan menambah cahaya mata, Eina menjelaskan belum puas melayan keletah anak kembarnya yang semakin membesar.
“Nanti dululah kerana saya seronok melayan perangai Aubrey Karl yang mempunyai karakter tersendiri. Aubrey sebagai kakak lebih dominan berbanding Karl yang seperti pak lawak dalam keluarga.
“Hebat sungguh kuasa Allah, Aubrey wajahnya mengikut rupa suami, namun karakternya seperti saya, manakala Karl ikut rupa saya, perangainya seperti suami,” kata Eina. – K! ONLINE


Lelaki dikhuatiri lemas ketika memancing
Oleh SITI NUR MAS ERAH AMRAN

20 Februari 2021, 5:51 pm
SEBERANG PERAI – Seorang lelaki dikhuatiri lemas selepas terjatuh dari bot ketika memancing di Sungai Muda, Tasek Gelugor di sini hari ini.
Mangsa, Md. Johari Mat Isa, 40, dilaporkan hilang selepas keluar memancing bersendirian kira-kira pukul 8 pagi semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, bapa mangsa melihat bot gentian kaca milik anaknya berada di tengah sungai kira-kira pukul 12 tengah hari tadi.
“Mangsa tidak menyahut ketika dipanggil selain motosikal serta barangan peribadi miliknya tidak berusik di tebing sungai.
“Bapanya tampil membuat laporan polis kerana bimbangkan keselamatan anaknya,” katanya kepada pemberita di sini hari ini.
Sementara itu, jurucakap Jabatan Bomba dan Penyelamat negeri berkata, pihaknya bergegas ke lokasi kejadian bagi melakukan operasi mencari dan menyelamat.

“Teknik pencarian dasar (surface searching) sedang dijalankan anggota Balai Bomba dan Penyelamat Bertam untuk mengesan mangsa,” katanya. – K! ONLINE


Berat ‘baby’ sudah hampir 2 kg – Siti Nurhaliza
Oleh HARYATI KARIM

20 Februari 2021, 3:30 pm
PETALING JAYA – Penyanyi nombor satu negara, Datuk Seri Siti Nurhaliza yang kini hamil enam bulan anak keduanya mendedahkan, bayi dalam kandungannya kini menghampiri berat dua kilogram (kg).
Perkara tersebut dikongsi Siti menerusi status yang dimuat naik menerusi Insta Story akaun Instagramnya semalam selepas melakukan pemeriksaan kandungan di sebuah pusat perubatan.
“Alhamdulillah, baby A sihat dan nak masuk dua kg. Chubby baby. Ibu kena kuat nak bawa lagi dua bulan,” tulis Siti.
Awal Disember lalu, Siti, 42, mengumumkan beliau sedang hamil empat bulan selepas menjalani proses rawatan kesuburan in-vitro (IVF).
Siti yang kini hamil anak lelaki berjanji akan mendedahkan nama anak keduanya dengan pangkal huruf A itu selepas tujuh hari kelahiran sama seperti yang dilakukan kepada Siti Aafiyah, 3.
Penyanyi lagu Kuasa Cintamu itu mendirikan rumah tangga dengan ahli perniagaan, Datuk Seri Khalid Mohamad Jiwa pada 2006. Pasangan itu dikurniakan puteri sulung, Siti Aafiyah juga hasil proses IVF selepas 11 tahun mendirikan rumah tangga selepas pernah keguguran pada November 2015. – K! ONLINE


Wanita kongsi pengalaman lahirkan anak dalam kereta
Oleh AHMAD SHAHERMAN SHAMSURI

20 Februari 2021, 4:20 pm
PETALING JAYA – Tindakan seorang wanita berkongsi pengalaman melahirkan bayi perempuan sambil ditemani oleh suami dan dua orang anak kecil ketika dalam perjalanan ke sebuah hospital meraih perhatian netizen.
Menerusi perkongsian wanita yang dikenali sebagai Athirah Yusof menerusi laman Facebook memaklumkan kejadian itu berlaku pada Rabu lalu.
Menurut Athirah, dia terus melahirkan bayi tersebut sejurus tiba di hadapan wad kecemasan bersalin Pusat Perubatan Universiti Malaya (PPUM) sebelum dibawa mendapatkan rawatan.
“Kira-kira pukul 12.45 tengah hari, suami mengajak saya pergi ke hospital ditemani dua anak lelaki kami selepas saya mengalami ‘contraction’ untuk bersalin.
“Sejurus tiba di hospital kira-kira pukul 1 petang di depan pintu kecemasan wad bersalin, suami turun mendapatkan bantuan kakitangan hospital.
“Ketika itu air ketuban saya pecah dan sejurus kemudian bayi terus menggelungsur keluar dan saya bersalin dalam kereta kira-kira pukul 1.11 petang,”katanya di laman Facebook hari ini.

Kata Athirah, dia selamat melahirkan seorang bayi perempuan seberat 2.6 kilogram dalam kereta dan kejadian itu disaksikan dua anak mereka yang dikenali sebagai Atiq dan Anas.
“Terpinga sekejap Atiq dan Anas tengok adik dia yang dah ada depan mata berlumuran darah tu.
“Siap je suami azan dan iqamatkan ‘baby’, datang dua orang ‘nurse’ potong tali pusat baby dan bawak aku terus ke wad bersalin. Alhamdulillah, Allah makbulkan semua doa aku termasuk kerajaan izinkan suami teman ‘wife’ bersalin ketika Covid-19 ini.
Sementara itu, rata-rata netizen kagum dengan ketabahan Athirah melahirkan bayi ditemani dua anaknya di dalam kereta ketika suaminya mendapatkan bantuan kakitangan hospital.
Selain itu, netizen turut mengucapkan tahniah atas kelahiran yang dipermudahkan dan pada masa sama mereka mendoakan agar Athirah dan bayinya itu sentiasa dalam lindungan Allah serta kedua-duanya sihat.
Sehingga pukul 3.30 petang tadi, hantaran tersebut telah dikongsi kira-kira 662 pengguna Facebook dan 423 komen.-K! ONLINE


Tiada pergerakan tanah di Kampung Pohon Chelagi hari ini
Oleh YATIMIN ABDULLAH

20 Februari 2021, 3:59 pm
PASIR MAS – Ibu Pejabat Polis Daerah (IPD) Pasir Mas mengesahkan tiada lagi pergerakan tanah yang berlaku di Kampung Pohon Chelagi di sini selepas kejadian tebing Sungai Kelantan runtuh pada Rabu lalu.
Ketua Polis Daerah Pasir Mas, Asisten Komisioner Mohamad Roy Suhaimi Sharif berkata, runtuhan kali terakhir tanah di lokasi kejadian dikesan kelmarin dan tiada lagi pergerakan tanah berlaku sehingga hari ini.
Menurutnya, polis bersama agensi penyelamat lain sentiasa melakukan rondaan dan pemantauan bagi melihat perkembangan terkini berkaitan situasi tersebut.
“Kawalan di lokasi kejadian turut diperketatkan bagi memastikan orang awam tidak menceroboh masuk ke kawasan tersebut.
“Hal ini bagi mengelakkan kejadian yang tidak diingini berlaku di kawasan tersebut,” katanya ketika ditemui pemberita hari ini.
Mohamad Roy Suhaimi memberitahu, sejak runtuhan itu berlaku, lima buah rumah sudah ranap dan terjunam ke bawah cerun.

Katanya, semua penduduk yang tinggal di kawasan tersebut sudah diarahkan untuk mengosongkan rumah mereka.
Kosmo! Online semalam melaporkan, Kementerian Alam Sekitar dan Air (KASA) meluluskan peruntukkan segera sebanyak RM100,000 untuk kerja-kerja pemasangan kanvas kalis air bagi menutup kawasan runtuhan tebing Sungai Kelantan di Kampung Pohon Chelagi. -K! ONLINE


Jangan perlekeh usaha guru
Oleh NOR AINNA HAMZAH

20 Februari 2021, 5:55 pm
SEREMBAN – Tindakan Radio Hitz FM yang menggantung sementara tugas penyampai radio lelaki Hitz FM Sarawak berhubung perbuatannya mentertawakan seorang guru di saluran DidikTV merupakan tindakan tepat bagi mendidik masyarakat meletakkan guru di kedudukan selayaknya.
Timbalan Dekan, Fakulti Pengajian Quran Sunnah, Universiti Sains Islam Malaysia (USIM), Dr Ahmad Sanusi Azmi berkata, tindakan tegas seumpama itu harus diambil dan setiap ibu bapa hendaklah mendidik anak bangsa agar sentiasa memberikan penghormatan buat guru.
Malah menurutnya, negara tidak akan membangun tanpa pengorbanan seorang guru.
“Islam melarang kita memperlekeh apatah lagi mempersendakan usaha murni seorang guru yang sedang mendidik anak bangsa.
“Rasulullah SAW menanamkan ke dalam jiwa para sahabat agar sentiasa memuliakan guru. Para sahabat Nabi dahulu sangat memuliakan guru mereka,” katanya dalam satu kenyataan di media Facebook rasminya, di sibi, tadi.
Ahmad mengulas demikian susulan laporan Kosmo online berkenaan Hitz FM menggantung sementara tugas penyampai radio lelaki Hitz FM Sarawak berhubung perbuatannya mentertawakan seorang guru di saluran DidikTV yang dikecam netizen hari ini.

Menurutnya, para sahabat tidak meninggikan suara di sisi guru dan mereka tidak menarik muka apabila berhadapan dengan guru.

Ahmad Sanusi Azmi

“Jauh sekali untuk mereka memperlekehkan atau mentertawakan seorang guru.
“Begitu tinggi adab dan penghormatan yang diterapkan oleh Islam dalam menghormati guru,” kongsinya.
Terdahulu, gara-gara memuat naik video TikTok menggelakkan seorang guru bahasa Inggeris, penyampai radio tersebut menerima kecaman hebat daripada netizen.
Video memaparkan penyampai itu mentertawakan aksi seorang guru wanita yang sedang mengajar subjek Bahasa Inggeris untuk saluran DidikTV Kementerian Pendidikan Malaysia (KPM) disifatkan sebagai kurang ajar. – K! ONLNE


PKPD di 10 taman perumahan sekitar Temerloh
Oleh AHMAD SHAHERMAN SHAMSURI

20 Februari 2021, 5:58 pm
PETALING – Sebanyak 10 taman perumahan sekitar Jalan Telok Ira, Temerloh, Pahang dikenakan Perintah Kawalan Pergerakan Diperketatkan (PKPD) bermula esok sehingga 6 Mac depan.
Antara kawasan yang terlibat adalah Taman Desa Bangau; Taman Seberang Damai; Taman Kenari; Taman Seberang Temerloh; Taman Kelisa; Taman Jaya 2, 3, 4 dan 7 serta Desa Bangau.
Menteri Kanan Keselamatan, Datuk Seri Ismail Sabri berkata, langkah tersebut diambil selepas terdapat peningkatan kes positif secara mendadak di kawasan berkenaan.
Katanya sehingga kini sebanyak 72 kes telah dilaporkan yang melibatkan penduduk yang tinggal
di taman-taman perumahan ini.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan (KKM), kerajaan bersetuju untuk melaksanakan PKPD di kawasan terlibat bermula esok sehingga sehingga 6 Mac 2021.
“Pelaksanaan PKPD ini untuk memudahkan KKM melaksanakan saringan secara bersasar ke atas semua penduduk yang terlibat dan untuk mengawal jangkitan dalam komuniti,” katanya dalam satu kenyataan di sini hari ini. – K! ONLINE


DJ radio biadap mohon maaf
Oleh SAIRUL ZAMRI MISRANI

20 Februari 2021, 3:10 pm
PETALING JAYA – Penyampai radio Hitz FM Sarawak, DJ Yusuf yang mencetuskan amarah netizen selepas mempersendakan cara sebutan bahasa Inggeris seorang guru wanita akhirnya tampil membuat permohonan maaf.
Yusuf atau nama sebenarnya Muhammad Yusuf Shukri, 29, tampil membuat permohonan maaf secara menerusi video yang dimuat naik dalam Instagram TVnya semalam.
Dia juga meminta bantuan netizen agar diberikan laluan untuk berhubung dengan guru terbabit bagi membolehkannya memohon maaf atas kebiadapan yang dilakukan.
“Perkara pertama adalah saya dengan seikhlas hati memohon maaf kerana mempersenda guru terbabit. Perkara itu langsung tidak lucu dan saya tak boleh menjadikan ini sebagai alasan untuk membenarkan sesuatu sikap buruk.
“Itu satu sikap saya yang amat biadab dan untuk itu saya mahu memohon maaf secara peribadi kepada dia dan keluarganya. Saya juga ingin memohon maaf kepada semua guru-guru yang tersinggung selepas menonton video yang saya hasilkan,” katanya.
Terdahulu, tindakan Yusuf memuat naik video sebagai respons terhadap sebutan bahasa Inggeris guru wanita sambil memaparkan reaksinya ketawa berdekah-dekah mencetuskan kemarahan netizen yang turut mendesak stesen radio Hitz FM Sarawak memecatnya.

Susulan itu, Yusof digantung sementara tugasnya secara serta-merta menerusi kenyataan dikeluarkan wakil pengurusan stesen radio berkenaan. – K! ONLINE


Syifa Melvin sanggup berhabis RM12,800 demi bebas rabun
Oleh HARYATI KARIM

20 Februari 2021, 3:20 pm
PETALING JAYA – Pelakon dan usahawan kosmetik, Syifa Melvin sanggup membelanjakan wang sebanyak RM12,800 dengan melakukan rawatan Flap-Less (sejenis pembedahan lasik) demi bebas daripada masalah rabun.
Syifa, 27, yang mempunyai masalah rabun selama 15 tahun melakukan rawatan tersebut di Ikonik Eye Specialist Centre milik penceramah terkenal yang juga pakar bedah mata, Datuk Prof Dr. Muhaya Mohamad semalam .
“Selepas melakukan pembedahan, saya tidak boleh ungkap perasaan dengan kata-kata, rasa sebak kerana 15 tahun rabun dan pakai cermin mata. Mata sebelah kanan pun pernah terkena jangkitan teruk kerana ada luka akibat pakai kanta lekap.
“Bangun tidur mesti cari cermin mata dulu, seksa sangat. Alhamdulillah akhirnya, Tuhan bukakan pintu hati selepas dua tahun merancang untuk melakukan rawatan mata,” katanya dalam video yang dimuat naik menerusi Insta Story akaun Instagramnya semalam.
Menurut adik kepada pelakon Syatilla Melvin itu, sebelum ini dia bertangguh untuk melakukan rawatan mata berkenaan kerana bimbang prosedur tersebut menyakitkan.
“Kalau tahu betapa cepat dan senang proses pemulihan sudah lama saya buat. Proses pembedahan begitu cepat, sekejap sahaja. Semasa pembedahan Prof Muhaya turut memasang zikir dan ayat al-Quran untuk kita berasa tenang dan positif.

“Saya datang melakukan pemeriksaan mata dan pada hari yang sama memutuskan untuk buat terus pembedahan. Patutlah selama ini pening kepala, saya sangkakan sinus rupanya tahap rabun semakin meningkat kepada 325. Sekarang sudah tidak rabun.
“Saya berdoa agar lebih ramai yang dapat merasai nikmat bebas rabun seperti saya,” ujarnya.
Tambah Syifa, kos RM12,800 itu termasuk pemeriksaan mata menggunakan enam buah mesin, pembedahan dan beberapa ubat rawatan mata. – K! ONLINE


Kapal tangki Panama ditahan berlabuh tanpa kebenaran
Oleh ISKANDAR SHAH MOHAMED

20 Februari 2021, 3:08 pm
KLANG – Tindakan sebuah kapal tangki yang berlabuh tanpa kebenaran di perairan Selangor mengundang padah apabila ditahan Agensi Penguatkuasaan Maritim Malaysia (APMM) semalam.
Kapal yang berdaftar di Panama itu ditahan sekitar 4.5 batu nautika Barat Daya Tanjung Gabang, dekat sini, pada pukul 12.30 tengah hari.
Pengarah Maritim Selangor, Kepten Maritim Mohammad Rosli Kassim berkata, penahanan itu dilakukan ketika pihaknya menjalankan rondaan rutin Op Ehsan di sekitar perairan berkenaan.
Katanya, kapal yang sedang berlabuh itu dikesan hasil maklumat daripada Jabatan Laut Wilayah Tengah.
“Kapal tangki itu disyaki melakukan kesalahan mengikut Ordinan Perkapalan Saudagar 1952 iaitu bersauh tanpa kebenaran Pengarah Jabatan Laut.
“Seramai 25 kru kapal termasuk nakhoda berusia 30 hingga 57 tahun turut diperiksa dan kesemua warga China itu memiliki dokumen pengenalan diri sah,” katanya dalam kenyataan di sini, hari ini.

Menurut Mohammad Rosli, siasatan mendapati pelabuhan terakhir kapal itu dari Singapura menuju ke Afrika Selatan.
“Perintah penahanan ke atas kapal itu sudah dikeluarkan untuk tindakan lanjut.
“Selain itu, dua kru kapal dibawa ke Ibu Pejabat Maritim Negeri Selangor bagi membantu siasatan,” katanya.
Tambah beliau, pihaknya sentiasa memandang serius pematuhan undang-undang bagi memastikan keselamatan perairan Selangor.
“Justeru, pengusaha perkapalan atau pemilik kapal dinasihatkan mendapatkan kebenaran bersauh daripada Jabatan Laut bagi mengelak dikenakan tindakan,” jelasnya. – K! ONLINE


Asteroid sebesar Gereja St. Paul bertembung orbit Bumi
Oleh KOSMO!

20 Februari 2021, 12:32 pm
WASHINGTON – Sebiji asteroid sebesar Gereja St. Paul di London dijangka melintasi orbit Bumi kira-kira pukul 11.15 pagi ini, menurut Pentadbiran Aeronautik dan Angkasa Kebangsaan (NASA).
Ia merupakan satu daripada tiga asteroid yang berada dalam pemerhatian NASA dan dijangka melintasi orbit Bumi.
Saiz setiap asteroid dilaporkan seakan-akan sama, dengan yang terbesar, Asteroid 20201 CR3 yang dianggarkan bersaiz antara 74 hingga 170 meter (m) berpotensi sebesar Gereja St. Paul.
Asteroid itu bergerak pada kelajuan 22.99 kilometer sejam, menurut data NASA.
Sebiji lagi asteroid, 2021 CU3 bersaiz antara 69 hingga 170m pula akan melintasi orbit Bumi hari ini kira-kira pukul 5.58 petang.
Asteroid CC2 pula dijangka melintasi orbit Bumi pada pukul 7.44 pagi esok. – Agensi


Geran RM1.7 juta masih tersedia untuk pengusaha Taska OKU
Oleh DIYANATUL ATIQAH ZAKARYA

20 Februari 2021, 3:24 pm
MELAKA – Geran sebanyak RM1.7 juta masih dibuka untuk dimanfaatkan pertubuhan bukan kerajaan dan swasta bagi membuka Taman Asuhan Kanak-kanak (Taska) orang kelainan upaya (OKU).
Menteri Kementerian Pembangunan Wanita, Keluarga dan Masyarakat, Datuk Seri Rina Mohd. Harun berkata, sehingga kini kerajaan telah menyalurkan bantuan peruntukan berjumlah RM3.148 juta kepada 13 Taska OKU yang beroperasi di seluruh negara.
Katanya, peruntukan itu disediakan bagi menggalakkan lebih banyak pembukaan pusat asuhan kanak-kanak berkeperluan khas itu yang dilihat sangat penting, terutama dalam menyediakan program intervensi awal dan pengasuhan asas pengurusan diri.
Katanya, sehingga kini kerajaan telah menyalurkan peruntukan berjumlah RM3.148 juta kepada 13 Taska OKU di seluruh negara.
“Kita masih membuka geran bernilai RM1.7 juta untuk dimanfaatkan pengusaha pusat asuhan dengan membuka Taska OKU yang dilihat sangat penting dalam membantu survival kanak-kanak istimewa ini, serta kemudahan kepada ibu bapa.
“Jika di rumah, anak-anak ini mungkin tidak dapat membentuk pembelajaran yang diperlukan atau khusus mengikut keadaan kesihatan masing-masing, seperti yang disediakan di Taska OKU,” katanya.

Beliau berkata demikian dalam sidang akhbar selepas mengadakan lawatan ke Taska OKU Insan Berkeperluan Khas (Taska OKU Ikhlas) di Yayasan Toh Puan Zurina, Pantai Peringgit di sini, hari ini.
Turut hadir ialah Timbalan Menteri Pembangunan Usahawan dan Koperasi (MEDAC), Datuk Mas Ermieyati Samsuddin dan Pengerusi Jawatankuasa Hal Ehwal Wanita, Pembangunan Keluarga dan Kebajikan negeri, Datuk Wira Latipah Omar.
Mengulas lanjut, Rina berkata, sehingga kini hanya 13 Taska OKU telah dibuka di seluruh negara dengan Taska OKU Ikhlas adalah yang pertama di Melaka.
Dalam majlis itu, beliau turut menyampaikan sumbangan Bantuan Geran Pelancaran berjumlah RM500,000 kepada Taska OKU Ikhlas.
Tambahnya, ibu bapa juga tidak perlu berasa rendah diri apabila anak mereka diberikan kad OKU dan sewajarnya menjadikan kad bagi golongan istimewa itu sebagai pemangkin semangat, lebih-lebih lagi ia menyediakan 26 faedah bagi membantu golongan tersebut. -K! ONLINE


Premis perjudian baru seminggu beroperasi digempur
Oleh MUHD AFIQ AL-HAFIZ MAT YUSOF

20 Februari 2021, 2:49 pm
PETALING JAYA – Sebuah premis perjudian di Jalan Kenari 3, Bandar Puchong Jaya yang baru seminggu beroperasi digempur sepasukan anggota polis semalam.
Dalam serbuan pada pukul 6.50 petang itu dijalankan sepasukan anggota dari Bahagian Siasatan Jenayah Maksiat, Judi dan Kongsi Gelap (D7) Ibu Pejabat Polis Daerah (IPD) Serdang serta Majlis Bandaraya Subang Jaya (MBSJ).
Ketua Polis Daerah Serdang, Asisten Komisioner Razali Abu Samah berkata, seramai 11 lelaki ditahan yang terdiri daripada warga asing (4) manakala selebihnya warga tempatan.
“Dua daripada ditahan merupakan penjaga premis warga Indonesia dan Myanmar yang dijanjikan gaji sebanyak RM1,000 sebulan.
“Siasatan awal mendapati, mereka (penjaga) diarahkan untuk mencapai keuntungan harian dalam lingkungan RM2,000 hingga RM3,000 dan sekiranya gagal, gaji akan dikurangkan,” katanya dalam satu kenyataan di sini hari ini.
Mengulas lanjut, serbuan tersebut turut berjaya merampas barangan yang digunakan untuk perjudian atas talian seperti 18 komputer riba dan wang tunai berjumlah RM465.

“Majlis Bandaraya Subang Jaya juga telah mengambil tindakan tegas dengan menutup dan menyita barangan di dalam premis itu.
“Kesemua individu yang ditahan berusia dalam lingkungan 26 hingga 71 tahun telah dibawa ke IPD Serdang untuk tindakan lanjut,” jelasnya.
Kes disiasat mengikut Seksyen 4(1)(c) Akta Rumah Judi Terbuka 1953 serta Peraturan 16(1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Kawalan Pergerakan Bersyarat). -K! ONLINE


ATM rangka pelan pengurusan dan pengendalian vaksin Covid-19
Oleh AHMAD SHAHERMAN SHAMSURI

20 Februari 2021, 3:30 pm
PETALING JAYA – Angkatan Tentera Malaysia (ATM) telah merangka pelan tindakan pengurusan dan pengendalian vaksin yang bakal diterima bagi memastikan keseluruhan program imunisasi yang dirangka oleh kerajaan dilaksanakan dengan teratur, mencapai matlamat serta mengurangkan sebarang pembaziran.
Panglima ATM Jeneral Tan Sri Affendi Buang berkata, melalui Badan Bertindak Imunisasi Covid-19 (CITF) ATM berperanan kepada koordinasi bantuan kawalan pergerakan dan logistik seperti bantuan iring kawal pergerakan vaksin dari Pusat Simpanan Vaksin (PSV) ke lokasi Pusat Pemberian Vaksin (PPV) seluruh negara.
Beliau berkata, CITF itu diketuai Menteri Sains, Teknologi dan Inovasi (Khairy Jamaluddin Abu Bakar) dengan dibantu Timbalan Ketua Pengarah Kesihatan (Kesihatan Awam) dan Timbalan Panglima Tentera Darat.
Tambah beliau, ATM diberi kepercayaan penuh dalam membantu menjayakan Program Imunisasi Covid-19 Kebangsaan itu.
“Wakil ATM juga ditempatkan bersama urusetia di peringkat pusat dan negeri bagi membantu Kementerian Kesihatan (KKM) dan CITF merancang pelaksanaan program imunisasi ini terutama koordinasi bantuan logistik di PSV dan PPV.
“Peranan ATM dari segi bantuan logistik adalah termasuk penstoran/penyimpanan, penghantaran dan juga pengagihan di samping kawalan keselamatan di setiap fasa pelaksanaan program,”katanya dalam satu kenyataan di sini hari ini.

Mengulas lanjut Affendi berkata, ATM juga telah merangka pelaksanaan Program Imunisasi Covid-19 peringkat ATM berdasarkan keutamaan yang diberikan kerajaan untuk warganya sebagai penerima vaksin berkenaan.
Katanya, pelaksanaan program ini dapat mengekalkan keupayaan serta kesiagaan ATM bagi memastikan kesejahteraan dan kedaulatan negara sentiasa terpelihara seterusnya mencapai objektif ‘herd immunity’.
“Pelan tindakan ini meliputi aspek strategi pemilihan kumpulan yang layak dengan mengambil kira tahap risiko kebolehjangkitan berdasarkan bidang penugasan serta kawasan berisiko di mana mereka ditempatkan.
“Ini termasuk koordinasi sumber manusia dan latihan anggota kesihatan ATM bagi memastikan proses pengurusan dan pemberian vaksin ini dapat dilaksanakan dengan efisien,” katanya.
Dalam pada itu, Affendi memaklunkan, peranan dan penglibatan aktif ATM dalam program imunisasi itu bakal membantu memperlahan penularan wabak Covid-19 bukan sahaja dalam kalangan warga petugas barisan hadapan malah seluruh masyarakat.
“ATM sentiasa komited dengan peranan dan tanggungjawab yang diamanahkan bagi membantu kerajaan memerangi wabak Covid-19.
“Kerjasama setiap lapisan masyarakat amat diperlukan dalam menjayakan program imunisasi itu seterusnya dapat membendung keseluruhan penularan wabak berkenaan,” jelas Affendi.-K! ONLINE


Datuk, cucu terbunuh dalam kemalangan tiga kenderaan
Oleh NUR ALINA HASSAN

20 Februari 2021, 3:27 pm
MUAR- Seorang warga emas dan cucunya terbunuh selepas kenderaan jenis pacuan empat roda dinaiki mereka terlibat dalam satu kemalangan di Jalan Bukit Pasir, di sini hari ini.
Dalam kejadian pada pukul 9.30 pagi itu, mangsa, Khoo Chuan Peng, 67, dan cucunya, Koo Sin Ming, 17, meninggal dunia di tempat kejadian akibat cedera parah pada anggota badan.
Ketua Polis Daerah Muar, Asisten Komisioner Zaharudin Rasip berkata, kemalangan itu turut menyebabkan pemandu lori berusia 39 tahun cedera pada bahagian kepala dan kaki.
“Manakala empat mangsa yang menaiki kereta Proton Saga BLM berusia 32 hingga 66 tahun dilaporkan terselamat.
“Siasatan awal mendapati kenderaan Toyota Hilux dalam perjalanan dari arah Bukit Pasir menghala ke Pagoh dan dipercayai hilang kawalan lalu bertembung dengan sebuah lori,”katanya dalam satu kenyataan di sini.
Zaharudin berkata, pada masa yang sama kereta Proton Saga BLM berada di belakang lori tidak sempat mengelak lalu melanggar pemandu Toyota Hilux dan penumpangnya yang tercampak keluar.

Jelasnya, kedua-dua mangsa disahkan meninggal dunia di tempat kejadian.
Kes disiasat mengikut Seksyen 41(1) Akta Pengangkutan Jalan 1987.-K! ONLINE


Orang Asli sedia terima suntikan vaksin Covid-19
Oleh AIMUNI TUAN LAH

20 Februari 2021, 1:11 pm
GUA MUSANG – Masyarakat Orang Asli di daerah ini bersedia menerima suntikan vaksin bagi mencegah wabak Covid-19 yang bakal dilakukan pihak kerajaan tidak lama lagi.
Mereka berharap kerajaan melalui Kementerian Kesihatan (KKM) tidak terlepas pandang keperluan memberi suntikan vaksin kepada penduduk yang tinggal di kawasan pedalaman.
Penghulu Kampung Sengsang, Pos Brooke Nasir Busu berkata, penduduk Orang Asli berharap pihak kerajaan memberi penerangan yang jelas berkenaan suntikan vaksin kepada mereka.
Katanya, mereka bersedia untuk bekerjasama bagi memutuskan rantaian wabak Covid-19.
“Bagi penduduk Orang Asli, kami menerima suntikan vaksin jika tiada kesan sampingan seperti yang digembar-gemburkan sebelum ini.
“Benda baik kami akan terima. Jika tidak wabak ini akan merebak tanpa kesudahan dan tidak akan hilang,” katanya ketika ditemui pemberita hari ini.

Sementara itu, Penghulu Kampung Brooke Lama, Rian Bujang berkata, meskipun kawasan Orang Asli diklasifikasikan sebagai zon hijau kerana tiada jangkitan Covid-19, namun mereka tidak mahu ketinggalan menerima suntikan vaksin.
Katanya, mereka berada tidak selamat selepas melihat kes kematian akibat Covid-19 di negara ini tinggi setiap hari berbanding pada awal penularan wabak itu tahun lalu.
“Saya sebagai penghulu bimbang kerana di sini terutamanya di kawasan Tanah Tinggi Lojing banyak pekerja kebun warga asing keluar dan masuk kampung kami.
“Saranan kerajaan yang memberi kebaikan kepada masyarakat Orang Asli, pasti kami akan terima dengan hati yang terbuka,” katanya.
Sebelum ini, Ketua Pengarah Kesihatan, Tan Sri Dr. Noor Hisham Abdullah berkata orang ramai boleh mendaftar bagi mendapatkan vaksin Covid-19 pada 1 Mac ini dengan lima kaedah pendaftaran.
Katanya, lima kaedah pendaftaran terbabit ditetapkan KKM bagi mempermudahkan orang ramai untuk mendaftar melalui pelbagai saluran. -K! ONLINE


Akhbar bukan sekadar penyebar berita – Tok Mat
Oleh AHMAD SHAHERMAN SHAMSURI

20 Februari 2021, 2:25 pm
PETALING JAYA – Persuratkhabaran bukan sekadar menyebarkan berita dan maklumat malah turut menyediakan ruang untuk sumbangsaran.
Timbalan Presiden UMNO, Datuk Seri Mohamad Hasan berkata, akhbar juga menjadi sumber kritikan serta semak imbang dalam setiap hal bermasyarakat juga negara.
Katanya, hanya dengan akhbar yang bebas dan bertanggungjawab, ketelusan dalam ekonomi serta pasaran akan berlaku.
“Kerajaan akan menjadi lebih ‘accountable’, segala salah guna kuasa serta kejelikan moral akan terbongkar dan inspirasi tercetus melalui cerita kemanusiaan yang mengkagumkan.
“Malaysia mesti menuju kearah masyarakat madani yang bebas bersuara secara matang, progresif dan jujur. Justeru, kebebasan akhbar dan bersuara ‘serves a high public purpose’,” katanya dalam satu kenyataan di sini hari ini.
Tambah Mohamad, kehidupan demokrasi di Malaysia bermakna kebebasan akhbar dan kebebasan bersuara mestilah dipertahankan.

“Ia menjadi instrumen penting membantu menyuarakan nurani masyarakat terutama mereka yang tertindas, tertinggal serta mereka sekadar ingin memberikan pandangan alternatif atau idea baru,” katanya.-K! ONLINE


TNB buat persiapan ketibaan vaksin Covid-19
Oleh ZULKIFLI MANZOR

20 Februari 2021, 12:28 pm
PETALING JAYA – Tenaga Nasional Berhad (TNB) membuat persiapan awal bagi memastikan bekalan elektrik di pusat penyimpanan vaksin dan pusat pemberian vaksin Covid-19 di seluruh negara kekal stabil sepanjang pelaksanaan Program Imunisasi Covid-19 Kebangsaan.
Ketua Pegawai Rangkaian Pembahagiannya, Datuk Ir. Baharin Din berkata, bekalan elektrik yang stabil diperlukan kerana vaksin tersebut perlu disimpan pada suhu -70 darjah Celsius.
“Perbincangan bersama pihak Kementerian Kesihatan Malaysia (KKM) telah dan sedang diteruskan bagi memperinci keperluan KKM terutama melibatkan usaha mengelakkan gangguan bekalan di lokasi penyimpanan vaksin,” katanya dalam satu kenyataan media hari ini.
Baharin berkata, TNB akan memastikan sistem bekalan elektrik utama dan alternatif beroperasi dengan baik di semua pusat penyimpanan dan pusat pemberian vaksin.
Menurut beliau, TNB juga merangka pelan kontigensi pemulihan bekalan dengan pantas di beberapa pencawang yang dikenal pasti melalui pemasangan sistem pengalihan bekalan secara automasi kawalan jauh.
Tambah beliau, bagi mengelakkan kegagalan pada sistem, kerja-kerja penyelenggaraan condition-based
maintenance (CBM) terhadap pencawang dan pembekal elektrik ke pusat penyimpanan vaksin telah dilaksanakan.

Datuk Ir. Baharin Din.

Kata beliau, TNB juga melakukan sesi keterlibatan dengan pihak hospital dan klinik kesihatan untuk memastikan set janakuasa mereka berfungsi dan bersedia untuk beroperasi sekiranya diperlukan.
Katanya lagi, pasukan teknikal TNB akan berada dalam keadaan siap sedia serta set-set janakuasa bergerak akan diletakkan di lokasi-lokasi strategik bagi memastikan tindakan yang pantas dapat diambil jika berlaku sebarang gangguan bekalan di pusat-pusat penyimpanan vaksin.
“TNB turut telah menyediakan dua saluran perhubungan khusus (talian khas) kepada pusat penyimpanan vaksin bagi membolehkan komunikasi pantas dengan TNB jika berlaku gangguan,” katanya.
Dalam pada itu, beliau meminta kontraktor yang melakukan kerja pengorekan berhampiran kabel bawah tanah TNB supaya menghubungi TNB sebelum memulakan kerja bagi mengelak kerosakan pada kabel yang boleh menyebabkan gangguan bekalan di pusat-pusat penyimpanan vaksin. – K! ONLINE


Angkasa sumbang kit kesihatan bernilai RM27,660 kepada calon SPM
Oleh MUHD AFIQ AL-HAFIZ MAT YUSOF

20 Februari 2021, 12:19 pm
PETALING JAYA – Angkatan Koperasi Kebangsaan Malaysia Berhad (Angkasa) menyumbang kit kesihatan bernilai RM27,660 kepada 5,000 pelajar yang bakal menduduki Peperiksaan Sijil Pelajaran Malaysia tidak lama lagi.
Presidennya, Datuk Abdul Fattah Abdullah berkata, kit kesihatan terbabit terdiri daripada 7,000 pelitup muka pakai buang dan 5,000 cecair pembasmi kuman.
“Sumbangan yang dibekalkan menerusi Coop Farmasi Angkasa ini akan diserahkan kepada guru atau wakil daripada 16 buah sekolah menengah di sekitar negeri Selangor.
“Sumbangan ini juga merupakan salah satu program di bawah Tanggungjawab Sosial Koperasi (CSR) Coop care Angkasa selaras dengan prinsip koperasi iaitu prihatin terhadap masyarakat,” katanya.
Beliau berkata demikian ketika program CSR coop care Angkasa Prihatin Covid-19 di Auditorium Angkasa, Kelana Jaya dekat sini hari ini.
Turut hadir pada program terbabit ialah Timbalan Presiden Angkasa, Datuk Kamarudin Ismail dan Penolong Pengarah Kanan Sektor Pengurusan Murid, Nadzri Tajudin. -K! ONLINE


Elak pembakaran terbuka- KASA
Oleh AHMAD SHAHERMAN SHAMSURI

20 Februari 2021, 11:20 am
PETALING JAYA – Orang ramai dinasihatkan supaya tidak melakukan pembakaran terbuka terutama di kawasan yang mudah terbakar seperti tanah gambut serta tapak pelupusan sampah kerana ketika ini negara sedang mengalami cuaca panas dan kering.
Nasihat itu diberikan Menteri Alam Sekitar dan Air, Datuk Seri Tuan Ibrahim Tuan Man yang memaklumkan negara kini sedang berada di penghujung Monsun Timur Laut sehingga pertengahan Mac 2021.
Menurut beliau, sepanjang tempoh ini taburan hujan akan berkurangan di seluruh negara dan menyebabkan cuaca panas dan kering khususnya di negeri di sebelah utara Semenanjung Malaysia.
“Sebagai persediaan mendepani cuaca panas dan kering, saya ingin mengingatkan semua pihak supaya tidak mencemarkan udara dengan melaksanakan langkah-langkah mencegah pembakaran terbuka.
“Pengguna jalan raya juga hendaklah memastikan kenderaan diselenggara dengan baik, atau menggunakan kenderaan awam bagi mengurangkan jumlah kenderaan di jalan raya sebagai usaha untuk memastikan kualiti udara negara sentiasa berada pada tahap yang baik,” katanya dalam satu kenyataan di sini hari ini.
Dalam pada itu, Tuan Ibrahim berkata, pihaknya melalui Jabatan Alam Sekitar (JAS) telah mengaktifkan Pelan Tindakan Pembakaran Terbuka Kebangsaan dan Prosedur Tetap Operasi bagi melaksanakan Program Pencegahan Kebakaran di Tanah Gambut sejak 9 Februari 2021.

“Aktiviti penguatkuasaan akan dipertingkatkan dan tindakan yang lebih tegas akan diambil untuk menangani isu pencemaran udara yang menyebabkan kemerosotan kualiti udara dan jerebu tempatan yang sekali gus menjejaskan kesihatan awam,” ujarnya.- K! ONLINE


Sri Pahang lega masih ada masa
Oleh MUHAMMAD HELMEE RAMLI

20 Februari 2021, 11:50 am
PENGUMUMAN oleh Liga Bola Sepak Malaysia (MFL) berhubung lanjutan tempoh jendela perpindahan Liga Malaysia (Liga M) mendapat pelbagai reaksi daripada pasukan-pasukan bertanding.
Kelmarin, MFL mengesahkan Persekutuan Bola Sepak Antarabangsa (FIFA) memaklumkan tempoh jendela perpindahan bagi saingan Liga M dilanjutkan hingga 5 Mac depan.
Sri Pahang FC merupakan salah sebuah pasukan yang bersetuju dengan keputusan tersebut kerana ia memberi peluang kepada mereka melakukan penilaian terbaik atas seseorang pemain.
Ketua Pegawai Eksekutif Sri Pahang, Datuk Mohammed Suffian Awang berkata, keputusan itu wajar memandangkan banyak proses perlu dilakukan berhubung pengambilan pemain baharu.
“Bagi saya, keputusan ini bukan sahaja beri kelebihan kepada Pahang, malah kepada pasukan lain juga kerana sebelum ini banyak perancangan terganggu disebabkan Perintah Kawalan Pergerakan (PKP).
“Tidak dinafikan ada juga pasukan tidak setuju dengan keputusan ini tetapi saya ucapkan terima kasih. Banyak yang perlu dipertimbangkan dalam urusan pengambilan pemain baharu,” kata beliau.

Pada masa sama, Mohammed Suffian juga percaya setiap pasukan memerlukan masa bagi membuat penilaian terhadap pemain-pemain yang berpotensi untuk dibawa masuk.
“Dalam tempoh sekarang, apabila seseorang pemain tiba, mereka perlu dikuarantin terlebih dahulu selain perlu melalui pelbagai proses sebelum dibenarkan berlatih.
“Selain itu, kita tidak boleh menilai seseorang pemain dalam tempoh singkat. Sekiranya dirasakan tidak sesuai, maka setiap pasukan masih ada masa untuk buat pertukaran,” ujarnya.
Sebelum ini, MFL memohon tempoh jendela perpindahan dilanjutkan selepas beberapa pasukan berdepan masalah dengan pemain import serta tempatan melakukan pendaftaran.


Si jelita pelaris kelab e-Sukan Indonesia
Oleh SOPI SAMAILE

20 Februari 2021, 11:30 am
Susunan MUHD. ARDIE
PUTRA SUHAIMI
REPUBLIK Indonesia sememangnya sudah memonopoli industri e-Sukan Asia Tenggara dengan jauh meninggalkan negara pesaing di belakang apabila melahirkan banyak pasukan profesional terkenal sehingga ke peringkat antarabangsa.
Selain prestasi ketika mengharungi kejohanan serta liga kompetitif, banyak lagi strategi yang dilakukan oleh pasukan-pasukan tersebut dalam menarik minat rakyat untuk memberi sokongan kepada mereka.
Antara yang paling ketara adalah melantik brand ambassador atau duta jenama bagi pasukan itu dan sudah tentu kriteria yang menjadi sandaran adalah gadis jelita yang menjadi daya penarik utama.
Kosmo! menyenaraikan antara lima duta merangkap influencer pasukan-pasukan e-Sukan profesional di Indonesia ketika ini.

Steffanny Tanner
Pasukan: Aerowolf Pro Team
Umur: 21 tahun
Kerjaya: Duta, Influencer dan atlet kebangsaan
Pengikut instagram: 94,000

Ringkas: Steffanny telah mendapat pengiktirafan sebagai pemenang PUBG Mobile Ambassador tahun 2020. Lebih menarik, dia juga merupakan atlet kebangsaan dan mewakili Indonesia bagi acara sukan floorball.

Rachel Florencia
Pasukan: Morph Team
Umur: 21 tahun
Kerjaya: Duta, Influencer dan Model
Pengikut instagram: 770,000
Ringkas: Rachel yang telah menjadi duta buat pasukan Morph Team sejak 2018 mengakui lebih meminati permainan video pada komputer (PC) berbanding secara mobile dan antara yang diminati adalah permainan Valorant.

Anastasia Angelica
Pasukan: Evos Esports
Umur: 22 tahun
Kerjaya: Duta, Influencer, Pengulas Sukan dan Model
Pengikut instagram: 585,000
Ringkas: Anastasia mesra dengan panggilan Angel dan memiliki pakej lengkap untuk menarik golongan lelaki di Indonesia untuk menyokong pasukan Evos sebagai skuad e-Sukan No. 1 negara itu. Malah, Angel juga mempunyai bakat bermain permainan video seperti Mobile Legend dan PUBG Mobile dengan baik.

Angie Marcheria
Pasukan: Bigetron Esports
Umur: 19 tahun
Kerjaya: Duta dan Influencer
Pengikut instagram: 252,000
Ringkas: Angie masih baru dalam bidang duta jenama ini kerana hanya dilantik pasukan Bigetron secara rasmi pada awal bulan ini dan dia sangat minat dalam arena e-Sukan.

Zahra Febianca
Pasukan: Bigetron Esports
Kerjaya: Duta dan Influencer
Pengikut instagram: 36,000
Ringkas: Zahra yang lebih mesra dengan panggilan Bianca ini sangat menggemari permainan video khususnya Free Fire. Malah, Bianca turut bijak dalam bidang akademik kerana dia merupakan lulusan Ijazah Undang-Undang, Universiti Pembangunan Nasional Veteran Jakarta.


PSM lega MOM dengar keluhan PSK
Oleh MUHAMMAD RIDUAN MOHD HANAFIAH

20 Februari 2021, 11:40 am
PERSATUAN Sepak Takraw Malaysia (PSM) lega selepas Majlis Olimpik Malaysia (MOM) akhirnya bersetuju untuk menghantar gandingan atlet muda dan berpengalaman ke Sukan SEA Vietnam 2021 sekali gus menyelamatkan maruah pasukan negara daripada tercalar.
PSM sebelum ini mendakwa MOM berkeras untuk menghantar barisan pemain bawah 23 tahun (B-23) ke Vietnam dan ia dilihat satu malapetaka apabila mereka bakal kehilangan pingat.
Presiden PSM, Datuk Seri Ahmad Ismail mengucapkan terima kasih kepada MOM selepas mengakui badan induk sukan negara itu membuat keputusan tepat sejurus mendengar rintihan Persatuan Sukan Kebangsaan (PSK) yang dilihat masih belum bersedia menurunkan pemain B-23 ke temasya sukan dwitahunan tersebut.
“Kita ucapkan terima kasih kepada MOM atas keputusan dibuat. Meskipun ada yang mendakwa kita sengaja mencetuskan kekecohan tetapi ini sebenarnya untuk masa depan sukan negara kita.
“Gabungan pemain adalah pemilihan yang tetap kerana banyak kejohanan dibatalkan dan menyukarkan persatuan sukan untuk mengenal pemain
berpotensi untuk diangkat menjadi pemain utama.
“Saya sedikit lega dengan pengumuman MOM semalam dan PSM akan membariskan pemain muda dan berpengalaman ke temasya itu nanti. PSM akan menyenaraikan 50 peratus pemain muda dan 50 peratus lagi pemain berpengalaman.

“Dalam sukan sepak takraw, pemain berpengalaman penting untuk berada dalam skuad kerana ia akan memberi kekuatan dan keberanian selain membimbing pemain-pemain baharu yang pertama kali beraksi di pentas Sukan SEA,” katanya kepada Kosmo! semalam.
Terdahulu, selepas tamatnya Sukan SEA Manila 2019, kerajaan memutuskan untuk menghantar barisan atlet bawah 23 tahun untuk memberi pendedahan dan pengalaman kepada atlet muda negara di Hanoi.


Kapasiti bekalan elektrik Semenanjung Malaysia cecah 25,962MW
Oleh ZULKIFLI MANZOR

20 Februari 2021, 12:17 pm
PETALING JAYA – Kapasiti penjanaan bekalan elektrik di Semenanjung Malaysia kini mencecah kepada 25,962 megawatt (MW).
Ia selepas loji jana kuasa elektrik Southern Power Generation Sdn. Bbd. (SPG) kendalian REMACO, anak syarikat TNB Power Generation Sdn. Bhd. (TNB Power Generation) mula beroperasi pada tahap penuh.
Pengarah Urusan TNB Power Generation, Datuk Nor Azman Mufti berkata, SPG kini menyalurkan 1,440 megawatt (MW) bekalan elektrik kepada grid nasional menerusi dua loji janakuasa tarbin gas kitaran gabungan (CCGT) masing-masing berkapasiti 720MW.
“SPG kini beroperasi pada tahap penuh kapasiti penjanaannya berikutan Unit 2 Loji Janakuasa Tarbin Gas Kitaran Gabungan (CCGT) berjaya mencapai tarikh operasi komersial (COD) pada pukul 12 tengah malam, 19 Februari 2021.
“Unit 1 juga mencapai tarikh operasi komersial pada 1 Januari 2021. Dengan tercapai COD Unit 2 ini, 720MW lagi penjanaan disalurkan kepada kapasiti penjanaan sedia ada di Semenanjung Malaysia,” katanya dalam satu kenyataan hari ini.
Nor Azman berkata, kedua-dua loji itu terletak di lokasi strategik di Pasir Gudang, Johor dan berperanan penting dalam mengukuhkan kestabilan bekalan elektrik di Semenanjung Malaysia.

Menurut beliau, kedua-dua loji itu menggunakan gas asli sebagai bahan bakar utama dan bekalan elektrik yang dijana menggunakan teknologi tarbin pembakaran 9HA.02 daripada General Electric (GE) dijangka mencapai kecekapan loji kitarpadu melebihi 60 peratus.
“SPG adalah loji janakuasa komersial pertama di dunia yang menggunakan tarbin gas 9HA.02 terbaharu dan paling cekap dihasilkan GE,” katanya.
Jelasnya, TNB dan TNB Power Generation selaku anak syarikat memiliki saham majoriti 70 peratus dalam SPG sementara SIPP Energy Sdn. Bhd. memegang baki 30 peratus. – K! ONLINE


MotoGP: Gresini makin kritikal akibat Covid-19
Oleh KOSMO!

20 Februari 2021, 11:20 am
ITALI – Ketua pasukan Aprilia Racing Team Gresini, Fausto Gresini dikatakan sedang bertarung nyawa selepas keadaannya semakin bertambah buruk akibat jangkitan Covid-19 pada 27 Disember tahun lalu.
Akibat jangkitan tersebut, bekas juara dunia dari Itali itu dalam keadaan kritikal dan masih dalam keadaan koma di unit rawatan rapi (ICU), Hospital Maggiore, Bologna.
Selepas hampir dua bulan berada di hospital, keadaan organ dalaman Gresini terutama paru-paru dalam keadaan teruk dan kini dia terpaksa menerima alat bantuan pernafasan.
“Gresini masih dirawat Hospital Maggiore, Bologna kerana mengalami masalah pernafasan yang teruk selepas disahkan dijangkiti Covid-19 sejak 27 Disember lalu.
“Terdapat komplikasi yang teruk dan Gresini terpaksa dikejarkan ke wad ICU untuk menerima bantuan alat pernafasan. Apa yang kami boleh kongsikan keadaan organ Gresini dalam keadaan teruk dengan harapan pemulihan dapat dilaksanakan.
“Kini Gresini dalam keadaan koma dan kami mengharapkan yang terbaik buatnya agar kembali sihat,” kata pasukan tersebut dalam satu kenyataan semalam.

Pengurus Aprilia Racing Team Gresini MotoGP itu, pernah memenangi dua kejuaraan dunia sebagai pelumba bagi kelas 125cc pada 1985 dan 1987.
Tahun ini, pasukan tersebut akan menurunkan dua pelumba terbaiknya iaitu Lorenzo Savadori dan Aleix Espargaro. – AGENSI


Jentera serangan Arsenal tumpul
Oleh KOSMO!

20 Februari 2021, 11:30 am
ROM – Pengurus Arsenal, Mikel Arteta kecewa dengan persembahan ditampilkan barisan pemainnya ketika seri 1-1 menentang Benfica pada aksi pertama pusingan 32 terbaik Liga Europa di Stadium Olimpico awal pagi semalam.
Dalam aksi itu, Benfica yang turun sebagai tuan rumah terlebih dahulu membuka tirai jaringan menerusi sepakan penalti Pizzi pada minit ke-51 sebelum Bukayo Saka menyamakan kedudukan buat The Gunners dua minit kemudian.
Arteta, 39, wajar berasa kecewa dengan prestasi anak-anak buahnya apabila mereka hanya melakukan dua percubaan tepat ke arah pintu gol Benfica sepanjang aksi tersebut.
“Saya gembira dari segi penguasaan bola kerana kami turut mencipta banyak peluang. Bagaimanapun, saya kecewa penyudah jentera serangan sangat tumpul.
“Saya juga kecewa kerana kami membenarkan Benfica menjaringkan gol. Situasi ini akan menjadikan aksi timbal balik nanti lebih sukar,” kata Arteta yang pernah menyarung jersi Arsenal dari 2011 hingga 2016.
Pada masa sama, pengendali dari Sepanyol itu mengakui, pemain-pemainnya lemah apabila berdepan situasi bola mati yang menjadi punca mereka menghadiahkan sepakan penalti kepada jaguh Portugal tersebut.

“Kami memberikan sepakan sudut dan daripada set-piece itu mereka berjaya mendapat penalti. Memang kecewa kerana ia tidak sepatutnya berlaku, apatah lagi selepas kami ada peluang yang sangat cerah untuk pulang dengan kemenangan,” jelasnya. – AGENSI


Mercedes serius bina jentera hadapi saingan F1 musim 2022
Oleh KOSMO!

20 Februari 2021, 11:10 am
LONDON – Pasukan Mercedes dilihat lebih serius menjelang persiapan saingan Formula Satu (F1) pada musim 2022 ini selepas mendedahkan pihaknya sudah membuat pelaburan dari segi masa dan wang terutama dalam pembikinan jentera mereka tahun depan.
Pengarah teknikal Mercedes, James Allison mendedahkan, peraturan akan datang merupakan titik penting kepada revolusi pembikinan yang lengkap pada jentera F1.
Peraturan baharu itu yang bakal digunakan pada musim ini bertujuan meningkatkan daya saing dan mengurangkan kos perlumbaan terutama pembikinan jentera selain lebih mesra alam sekitar.
Peraturan teknikal dan had perbelajaan musim 2021 ini terhasil daripada rundingan selama dua tahun antara pihak-pihak berkepentingan merangkumi pasukan-pasukan F1, Persekutuan Permotoran Antarabangsa (FIA) dan pemegang hak komersil berpangkalan di Amerika Syarikat, Liberty Media.
Peraturan had perbelajaan setiap pasukan kini ditetapkan pada AS$145 juta (RM586.81 juta) dan juga tambahan AS$1.2 juta bagi setiap perlumbaan. Pada tahun 2022, had perbelanjaan pasukan akan dikurangkan kepada AS$140 juta dan AS$135juta pada tahun 2023.
“Kami sudah memulakan perancangan kami dengan serius menjelang perlumbaan pada musim 2022 nanti. Tahun depan kami akan membawa perubahan baharu mengikut peraturan yang telah ditetapkan.

“Apa yang saya boleh katakan adalah jentera sangat berbeza dan pasukan akan bekerja keras untuk mendapatkan data yang terbaik pada musim 2021 ini untuk dibawa ke tahun seterusnya.
“Pasukan sedang meneliti untuk mengurangkan kos yang sedia ada dan memastikan pasukan tidak berdepan masalah untuk beralih dengan peraturan baharu itu nanti,” katanya dalam satu kenyataan semalam. – AGENSI


Radzi kongsi tips hilang gementar ketika jawab peperiksaan
Oleh MOHD. HUSNI MOHD. NOOR

21 Februari 2021, 11:15 pm
PUTRAJAYA – Jika rasa gementar, letakkan pen dahulu sekejap kemudian minum air sedikit dan tarik nafas dalam-dalam.
Itu tips dikongsi Menteri Kanan (Pendidikan), Datuk Dr. Radzi Jidin kepada calon Sijil Pelajaran Malaysia (SPM) yang bakal ‘berjuang’ dalam peperiksaan esok pagi.
Radzi berkongsi nasihat terakhir buat 401,105 calon SPM 2020 itu menerusi hantaran di Facebook, malam ini.
“Dapatkanlah rehat yang secukupnya malam ini. Rasa gementar, gemuruh atau takut itu adalah biasa.
“Pak cik yang telah menduduki pelbagai peperiksaan pun sentiasa ada perasaan sedemikian bila sampai hari peperiksaan,” katanya.
Radzi mendoakan calon yang bakal menduduki SPM dan Sijil Vokasional Malaysia (SVM) esok dapat lakukan yang terbaik.

Katanya, dalam pelbagai kekangan dan cabaran yang dihadapi sepanjang setahun lalu, tentunya anak-anak telah berikhtiar dan berusaha sehabis baik.
“Apa yang paling penting, kenal diri kita dan gunakanlah kaedah yang terbaik untuk mendapat ketenangan.
“Pak cik dahulu sentiasa bisikkan ke hati, ‘sesungguhnya aku telah berikhtiar bersungguh-sungguh untuk menghadapi peperiksaan esok’ dan ‘malam ini aku perlu rehatkan diri dan minda untuk berikhtiar di dalam dewan peperiksaan pula esok’,” katanya.
SPM 2020 akan bermula esok hingga 25 Mac depan di 3,310 pusat peperiksaan di seluruh negara. – K! ONLINE


Kanak-kanak pesakit leukemia mahu jadi polis meninggal dunia
Oleh MOHD SYALMIZI HAMID

21 Februari 2021, 11:01 pm
SEBERANG PERAI – Kanak-kanak penghidap penyakit leukemia, Mohamad Ammar Dhani Mohd. Azuan, 7, yang mencapai impiannya menaiki kereta peronda polis (MPV) pada bulan lalu meninggal dunia petang tadi.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, pesakit kanser tahap empat itu meninggal dunia kira-kira pukul 6 petang di rumah keluarganya di Bakar Kapor, Kepala Batas di sini.
“Saya baru mendapat perkhabaran Mohamad Ammar Dhani telah meninggal dunia petang tadi.
“Difahamkan jenazah akan dikebumikan di Tanah Perkuburan Masjid Bakar Kapor, Penaga, Kepala Batas kira-kira pukul 11 pagi esok,” katanya ketika dihubungi hari ini.
Akhbar Kosmo! pada 23 Januari lalu melaporkan, impian Mohamad Ammar Dhani untuk menaiki MPV ditunaikan oleh Noorzainy apabila telah membawanya meronda di sekitar Ibu Pejabat Polis Daerah SPU, Kepala Batas.
Kanak-kanak itu yang bercita-cita menjadi anggota polis dibawa bersiara-siar selama lima minit sejauh kira-kira dua kilometer dengan MPV jenis Honda Civic. – K! ONLINE


Kapal layar mewah terbakar pernah dimiliki jutawan Perancis
Oleh KOSMO!

21 Februari 2021, 8:38 pm
KUALA LUMPUR – Sebuah kapal layar berharga berjuta-juta dolar yang pernah dimiliki taikun Perancis, Bernard Tapie  karam di perairan Malaysia, kata seorang  pegawai hari ini selepas kapal tersebut terbakar beberapa hari lalu.
Pasukan Maritim Malaysia berkata, kapal bernama Phocea sepanjang 75 meter (246 kaki) tenggelam dekat Pulau Langkawi awal Jumaat lalu, sehari selepas api membakar kapal dilengkapi empat layar utama tersebut.
“Kami percaya kapal itu karam pagi Jumaat lalu sekitar pukul 5 atau 6 pagi.
“Kami berjaya mengawal kebakaran tetapi kerosakan pada badan kapal mungkin menyebabkan ia tenggelam,” kata Laksamana Pertama Maritim Mohd. Zawawi Abdullah kepada agensi berita  AFP.
Beliau menambah, pegawai-pegawai kerajaan masih menyiasat punca kebakaran manakala ejen bertanggungjawab ke atas kapal itu sudah dimaklumkan tentang insiden tersebut.
Seramai tujuh anak kapal diselamatkan selepas pasukan penyelamat mendapat maklumat tentang kebakaran itu Khamis lalu.

Dibina untuk pelayar Perancis, Alain Colas pada 1976, kapal layar itu dimiliki oleh Tapir dalam tahun 1980-an dan 1990-an.
Kapal itu kemudian dijual kepada seorang hartawan wanita Lebanon pada harga €7.5 juta (RM36.71 juta). – AFP


Banjir besar di Jakarta ragut 5 nyawa
Oleh KOSMO!

21 Februari 2021, 8:54 pm
JAKARTA – Seramai lima orang dilaporkan maut dalam kejadian banjir besar yang menenggelamkan seluruh kawasan kejiranan di Jakarta, kata pihak berkuasa hari ini.
Insiden tersebut berlaku ketika penduduk kembali ke kampung untuk membersihkan rumah dan menyelamatkan barang-barang mereka.
Jakarta dilanda hujan lebat berterusan selama beberapa hari dan limpahan air membanjiri puluhan jalan utama dan memaksa ratusan orang dipindahkan ke pusat perlindungan kecemasan.
Mangsa pertama merupakan seorang lelaki berusia 67 tahun yang ditemui mati setelah terperangkap di rumahnya yang dipenuhi air di bahagian selatan Jakarta yang teruk terjejas semalam, demikian menurut Ketua Agensi Mitigasi Bencana Jakarta, Sabdo Kurnianto kepada agensi berita AFP.
Dia menambah bahawa tiga kanak-kanak lelaki disahkan meninggal dunia apabila dihanyutkan oleh banjir manakala mangsa kelima iaitu seorang gadis ditemui lemas.
Agensi meteorologi Indonesia memberi amaran bahawa Jakarta Besar iaitu wilayah yang menempatkan sekitar 30 juta orang yang selalu dilanda banjir pada musim hujan akan berdepan situasi sama pada minggu hadapan.

“Sungai melimpah keluar dan membawa bersama banyak lumpur. Saya mengalami kerugian kewangan yang besar,” kata penjual buah Kota Bekasi, Ali Fatullah.
Kurnianto memberitahu kira-kira 1,700 penduduk masih ditempatkan di pusat perlindungan walaupun ramai penduduk mula pulang ke rumah masing-masing.
Banjir telah melanda 200 kawasan kejiranan di wilayah itu dengan paras air di 40 kampung di Sunda berada pada kedalaman sekitar 30 sentimeter (sm). – AFP


Jehan Miskin kini bergelar bapa
Oleh NUR EMIRA SAIZALI

21 Februari 2021, 9:31 pm
PETALING JAYA – Selepas tujuh tahun mendirikan rumah tangga, pelakon Jehan Miskin, 41, kini bergelar bapa selepas isterinya, Julie Camelia Rhee selamat melahirkan bayi lelaki semalam.
Berita gembira tersebut dikongsi pelakon drama Manjalara itu dalam Facebooknya dengan memuat naik beberapa keping foto bersama cahaya mata pertamanya yang diberi nama Axel Nova Rhee Jehan.
Menurut pemilik nama penuh Mohd. Jehan Miskin, cahaya mata sulungnya itu lahir pada waktu tengah malam hari kesembilan sambutan Tahun Baru Cina.
“Selamat datang ke dunia anak lelaki saya, Axel Nova Rhee Jehan, nama pertama saya.
“Awak lahir pada tengah malam hari kesembilan sambutan Tahun Baru Cina dengan letupan bunga api, benar-benar satu keajaiban,” tulisnya dalam entri tersebut.
Sementara isterinya, Julie Camelia Rhee yang merupakan warganegara Korea mengakui teruja dengan kelahiran anak sulung mereka.

“Axel kini menyertai keluarga kecil kami pada 20 Februari lalu (semalam).
“Kebahagiaan kini ada di mana-mana,” katanya dalam satu hantaran Instagram.
 Terdahulu, pada September tahun lalu, Jehan mengumumkan isterinya hamil anak pertama mereka selepas tujuh tahun menanti kelahiran cahaya mata.
Pasangan itu mendirikan rumah tangga pada bulan Mei 2013. – K! ONLINE


Lelaki ‘transporter’ pelacuran dicekup, mangsa seks dibebaskan
21 Februari 2021, 10:55 pm
PETALING JAYA – Polis berjaya menumpaskan sindiket pelacuran dalam talian melalui aplikasi Locanto dengan tertangkapnya seorang lelaki yang bertindak sebagai ‘transporter’ di hadapan sebuah hotel bertaraf empat bintang di sini semalam.
Dalam serbuan kira-kira pukul 8 malam itu, seorang wanita warga asing berusia 27 tahun yang disyaki menjadi mangsa eksploitasi seks turut berjaya diselamatkan.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, polis telah menerima maklumat berkenaan kewujudan perkhidmatan seks atas talian menggunakan aplikasi Locanto di daerah ini.
“Selepas membuat intipan dan risikan, kita memberkas seorang lelaki tempatan berusia 49 tahun yang berperanan sebagai ‘transporter’ yang mana bertanggungjawab mengurus dan menghantar wanita-wanita yang dijadikan pelacur untuk bertemu pelanggan.
“Pengakuan awal mendapati suspek mengaku bekerja dengan seorang lelaki yang dikenali Kenny sejak dua bulan lalu dengan bayaran gaji RM1,600 sebulan,” ujarnya dalam kenyataan hari ini.
Jelasnya, soal siasat ke atas mangsa pula, dia mengaku bekerja sebagai pelacur sejak tiga minggu lalu dengan menawarkan bayaran RM320 untuk setiap perkhidmatan.

“Mangsa mengaku telah dihantar oleh suspek untuk melayan pelanggan di hotel-hotel yang mana tempahan hanya dilakukan melalui telefon manakala wang hasil perkhidmatan tersebut perlu diserahkan kepada suspek,” ujarnya.
Ujar beliau lagi, beberapa barangan yang digunakan dalam aktiviti itu turut dirampas antaranya tiga telefon bimbit pelbagai jenama, wang tunai dan sebuah kereta jenis Nissan Latio.
Katanya, suspek akan ditahan reman selama tujuh hari manakala mangsa pula ditempatkan di rumah perlindungan Kuala Lumpur dan kes disiasat mengikut Seksyen 12 dan 21 Atipsom. – K! ONLINE


PKP bukan penghalang pertemuan
Oleh KOSMO!

21 Februari 2021, 7:43 pm
PETALING JAYA – Pandemik Covid-19 yang melanda negara dan seluruh dunia ketika ini tidak menjadi penghalang buat para mentor dan perantis Akademi Bonda Nor (ABN) mengadakan majlis pertemuan semula di alam maya.
Menggunakan aplikasi Google Meet, lebih 50 ahli keluarga besar ABN dari seluruh negara berkumpul dan berinteraksi seperti masing-masing bertemu di alam realiti.
Pengasas ABN, Norli Madlan, 44, atau lebih dikenali sebagai Bonda Nor berkata, beliau tidak mahu menjadikan alasan pelaksanaan Perintah Kawalan Pergerakan (PKP) dan PKP Bersayarat (PKPB) sebagai tembok penghalang dalam mengeratkan ukhuwah sesama mereka.
“Teknologi yang ada membolehkan pelbagai perkara boleh dilakukan. Jadi mengapakah tidak kita manfaatkan ia dengan sebaik-baiknya?
“Alhamdulillah, walaupun sekadar bertemu di depan komputer riba, telefon pintar mahupun tablet, tetapi ukhuwah itu tetap sampai di hati,” ujar Bonda Nor kepada Kosmo!.
Program yang bermula seawal pukul 9 pagi dan berakhir kira-kira 1 petang ini berjaya dipenuhi dengan pelbagai segmen menyeronokkan.

Ia termasuklah acara karpet merah secara virtual, perkongsian ilmu modul penulisan Islamik oleh Ustaz Fazrul Ismail dari QuranTime, amanat dari Bonda Nor sendiri serta slot Anugerah Perantis dan Mentor Popular ABN.
Tambah Bonda Nor, sebelum program ini berlangsung ahli jawatankuasa yang terlibat telah menggunakan aplikasi DrawNames dalam memilih undian nama peserta secara rahsia dan senarai barangan yang dihajati bagi acara pertukaran hadiah yang disebut Sahabat Syurga.
“Bayangkan, walaupun masing-masing jauh di mata tetapi hadiah yang telah dikirim lebih awal sebagai tanda ingatan berjaya sampai pada waktunya. Ia ibarat pertemuan seperti di alam realiti sekali gus mengukuhkan hubungan yang terjalin antara sesama penulis,” jelas beliau.
Salah seorang perantis ABN, Intan Lily Julienna Rosily, 44, berkongsi bahawa dia tidak menyangka akan menerima kesemua hadiah yang disenaraikan dalam aplikasi tersebut lantaran kemurahan hati Sahabat Syurganya itu.
“Sebenarnya saya letak tiga jenis hadiah sebagai pilihan untuk mereka memilih mana yang mudah. Sebaliknya saya menerima empat hadiah yang sangat bermakna,” ujarnya.
ABN merupakan satu pertubuhan yang mengumpulkan barisan penulis dakwah santai daripada pelbagai lapangan profesional yang menerima bimbingan secara terus dari Bonda Nor selain mendapat kerjasama dengan syarikat penerbitan, Galeri Ilmu Sdn. Bhd.
Melalui akademi ini, mereka dilatih dan memberi tunjuk ajar dalam banyak aspek ilmu penulisan termasuk cara memasarkan buku dan sebagainya. – K! ONLINE